KPDNHEP lancar penandaan Logo Barangan Malaysia baharu

(Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi melakukan gimik pelancaran pada Majlis Pelancaran Kempen Beli Barangan Malaysia 2022/ Foto BERNAMA)

JOHOR BAHRU, 15 Oktober - Kementerian Perdagangan Dalam Negeri dan Hal Ehwal Pengguna (KPDNHEP) melancarkan penandaan Logo Barangan Malaysia baharu, melibatkan perluasan kepada tiga kategori logo.  Inisiatif tersebut berkuat kuasa 1 November ini dan ia membolehkan lebih banyak syarikat memohon dan mendapatkan pengiktirafan penandaan logo tersebut.  Menterinya, Datuk Seri Alexander Nanta Linggi berkata perluasan kategori logo terbahagi kepada tiga, iaitu Produk Malaysia, Buatan Malaysia, dan Rekaan Malaysia.  Penandaan logo tersebut akan menjadi pemangkin serta nilai tambah dan jaminan kualiti produk keluaran tempatan yang telah menjalani saringan kualiti.  Ia secara tidak langsung, mewujudkan permintaan, terhadap bahan mentah utama yang dikeluarkan negara, seterusnya meningkatkan aliran tunai, dalam ekonomi domestik.

(Datuk Seri Alexander Nanta Linggi melawat gerai jualan Keluarga Malaysia semasa hadir pada Majlis Pelancaran Kempen Beli Barangan Malaysia 2022/ Foto BERNAMA)

"Dengan logo beli barangan Malaysia ini, sudah tentunya, dalam rekod-rekod kita ada, dalam tahun-tahun lampau, sehingga ke hari ini, memang ada peningkatan aktiviti 'domestic trade' atau pun perniagaan dalam negeri, jadi dengan banyak peningkatan sehingga ke sekarang dah berbilion ringgit, ya, jadi kita untuk tahun ini, sasaran sekurangnya 2.5 peratus daripada tahun yang sudah," kata beliau selepas merasmikan Majlis Pelancaran Kempen Beli Barangan Malaysia 2022, di sini. Inisiatif menyasarkan lebih banyak produk tempatan berkualiti dapat dihasilkan, bagi mengurangkan kerbentangungan produk luar negara dan kemasukan barangan import.  Ia juga bertepatan dengan sasaran KPDNHEP, bagi memastikan keluaran tempatan diiktiraf di peringkat domestik dan antarabangsa.


Peningkatan pengeluaran ladang ternakan atasi kekurangan bekalan telur ayam

(Datuk Seri Alexander Nanta Linggi (tiga, kiri) gimik pelancaran pada Majlis Pelancaran Kempen Beli Barangan Malaysia 2022/BERNAMA)

JOHOR BAHRU, 14 Oktober- Kementerian Perdagangan Dalam Negeri dan Hal Ehwal Pengguna (KPDNHEP) akan mengadakan libat urus bersama Jabatan Veterinar dan Kementerian Pertanian dan Industri Makanan bagi menyelesaikan isu kekurangan bekalan telur ayam yang dihadapi beberapa kawasan dalam negara, ketika ini.  Menteri KPDNHEP, Datuk Seri Alexander Nanta Linggi berkata, libat urus tersebut akan memberi fokus kepada usaha meningkatkan kadar pengeluaran telur dalam kalangan pengusaha ladang ternakan.  Pihaknya bersama penguat kuasa akan menjalankan pemantauan terhadap pembekal dan penternak bagi mengawasi sebarang kesalahan undang-undang.  Menurut beliau bekalan makanan asas lain masih mencukupi menjelang Perayaan Deepavali, 24 Oktober ini. "Biasa apabila menjelang sesuatu perayaan, memang kita akan ada skim harga maksimum musim perayaan. Jadi Depavali ini, seperti perayaan lain kita gunakan kaedah yang sama bagi kita menawar harga kepada barangan tertentu sahaja yang terpilih, yang mungkin kalau kita tidak kawal, akan naik mendadak," kata Alexander selepas merasmikan Pelancaran Kempen Beli Barangan Malaysia 2022 di sini.

(Datuk Seri Alexander dalam sidang media selepas merasmikan Pelancaran Kempen Beli Barangan Malaysia 2022)


Mandat rakyat, penawar ampuh kestabilan politik - PM

(Datuk Seri Ismail Sabri berucap pada Majlis Perasmian Jelajah Aspirasi Keluarga Malaysia Negeri Melaka di Pusat Dagangan Antarabangsa Melaka (MITC) Ayer Keroh/BERNAMA)

AYER KEROH, 14 Oktober- Mandat rakyat merupakan penawar ampuh bagi menzahirkan kestabilan politik dan mewujudkan kerajaan yang teguh, stabil dan dihormati selepas Pilihan Raya Umum ke-15, kata Perdana Menteri, Datuk Seri Ismail Sabri Yaakob.Beliau yakin, rakyat sedia menggunakan hak masing-masing untuk memilih kerajaan yang mampu mengekalkan kestabilan politik, memulih, mengukuh ekonomi serta mengekalkan keharmonian dan perpaduan."Pada 10 Oktober lepas, saya telah mengumumkan pembubaran parlimen ke-14 selepas mendapat perkenan Kebawah Duli Yang Maha Mulia Seri Paduka Baginda Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah. Dengan pengumuman itu, mandat akan dipulangkan kembali kepada rakyat kerana mandat rakyat," kata Ismail Sabri semasa berucap merasmikan Jelajah Aspirasi Keluarga Malaysia (JAKM) di Pusat Dagangan Antarabangsa Melaka (MITC) di sini.Hadir sama Ketua Menteri Melaka Datuk Seri Sulaiman Md Ali, Setiausaha Kerajaan Negeri Melaka Datuk Zaidi Johari dan barisan exco kerajaan negeri.Ismail Sabri seterusnya berkongsi kejayaan dicatatkan negara dalam tempoh lebih setahun ini meskipun berdepan pelbagai cabaran luar biasa, berkat kerjasama Keluarga Malaysia dan kecekapan kerajaan dalam mentadbir negara.Katanya dalam tempoh itu Malaysia muncul antara negara yang menyaksikan prestasi ekonomi terbaik di Asia Tenggara dengan pertumbuhan Keluaran Dalam Negara Kasar (KDNK) 8.9% pada suku kedua 2022 berbanding 5.0% pada suku pertama 2022.

(Datuk Seri Ismail Sabri ketika acara perasmian Program Jelajah Aspirasi Keluarga Malaysia negeri Melaka di MITC Ayer Keroh/BERNAMA)

"Saya yakin ekonomi negara tahun ini mampu mencapai sasaran KDNK antara 6.5% hingga 7.0% dengan mengambil kira pencapaian separuh pertama tahun 2022 sebanyak 8.9%.“Malaysia juga diiktiraf sebagai negara ke-18 paling aman di dunia daripada 163 negara dan kedua di Asia berdasarkan Indeks Keamanan Global (GPI) 2022, yang menjadi ukuran utama kedamaian global di dunia. Ia merupakan pencapaian terbaik Malaysia sejak GPI diperkenalkan pada 2008,” katanya.Dalam menangkis dakwaan pembangkang kononnya Malaysia bukan lagi destinasi pelaburan asing perdana menteri berkata, pelaburan langsung asing (FDI) mencatat aliran langsung bersih bernilai RM47.4 bilion bagi separuh pertama 2022. “Kerajaan sentiasa memantau kesan inflasi kepada harga barangan asas hingga berjaya mengawalnya ke tahap lebih rendah berbanding negara serantau,” katanya, dan menambah kerajaan juga menyalurkan subsidi RM77.7 bilion yang merupakan subsidi terbesar dalam sejarah negara bagi meringankan beban Keluarga Malaysia.Menurutnya dalam tempoh itu juga, kerajaan Keluarga Malaysia berjaya mengembalikan pasaran buruh ke tahap guna tenaga penuh dan kadar pengangguran menurun untuk 12 bulan berturut-turut iaitu 3.7% pada Julai 2022 berbanding 4.8% pada Julai 2021.

BERITA BERKAITANPerdana Menteri umum bubar parlimen hari iniParlimen dibubar untuk dapatkan mandat baharu, elak perpecahanPembubaran Parlimen disambut baik, kembalikan mandat kepada rakyat - Annuar MusaSementara itu Ismail Sabri berkata Melaka bakal menerima pelbagai manfaat menerusi Bajet 2023 yang dibentang baru-baru ini, yang mencakupi pelbagai lapisan masyarakat, sektor, industri dan infrastruktur.Antaranya peruntukan RM1 bilion daripada peruntukan keseluruhan RM372.3 bilion Bajet 2023 bagi Program Pembasmian Kemiskinan Tegar Keluarga Malaysia (BMTKM), peningkatan lima kali ganda berbanding RM150 juta pada tahun ini.Kata beliau fasa pertama BMTKM di Melaka yang melibatkan dua lokaliti iaitu Jasin (Melaka Selatan) dan Alor Gajah (Melaka Utara) akan memanfaatkan 60 Ketua Isi Rumah (KIR).


Karnival KeTSA@Kota Bharu Prihatin sasar 30,000 pengunjung

(Datuk Seri Takiyuddin menyampaikan ucapan pada perasmian Karnival KeTSA @ Kota Bharu Prihatin/BERNAMA)

KOTA BHARU, 14 Oktober- 30,000 pengunjung disasar memeriahkan Karnival KeTSA @ Kota Bharu Prihatin yang bermula semalam hingga esok di Dataran Platinum Mall, Lembah Sireh.Menteri Tenaga dan Sumber Asli, Datuk Seri Takiyuddin Hassan berkata objektif program berkonsepkan turun padang itu ialah menyampaikan informasi dan fungsi kementerian serta jabatan dan agensi bawah KeTSA.Ia juga bagi meningkatkan penyampaian perkhidmatan kepada rakyat di Zon Timur Semenanjung.Julung kali diadakan di Kota Bharu, ia memberi manfaat kepada masyarakat dari pelbagai aspek termasuk kesihatan dan kebudayaan."Jumlah pengunjung kalau berdasarkan setiap penyertaan setiap orang memang menggalakkan. Sebagai contoh, 'fun run' pagi tadi difahamkan hampir 2,000 yang menyertai larian secara santai dua hingga empat kilometer, atas dasar konsep sihat," kata Takiyuddin kepada pemberita dalam sidang media selepas merasmikan karnival tersebut di sini.

(Datuk Seri Takiyuddin (tengah) melakukan gimik perasmian Karnival KeTSA @ Kota Bharu Prihatin/BERNAMA)


Sumbangan penyelidikan klinikal tempatan cecah RM1 bilion tahun depan

(Khairy menyampaikan ucapan pada persidangan 'Clinical Research Malaysia (CRM) Trial Connect 2022' di Pullman KL jalan Conlay/BERNAMA)

KUALA LUMPUR, 14 Oktober- Kementerian Kesihatan yakin Sumbangan penyelidikan klinikal tempatan dijangka mencecah RM1 bilion kepada Pendapatan Negara Kasar (PNK) tahun depan.Menteri Kesihatan, Khairy Jamaluddin berkata sejak 2012, dilihat berkembang dengan pesat dan memberi manfaat yang besar."Tahun depan kita akan meliputi RM1 billion dari segi Pendapatan Kasar Negara yang telah pun dihasilkan melalui projek ataupun kontrak ujian dan penyelidikan klinikal yang dilaksanakan sejak tahun 2012."Tahun depan juga kita akan melepasi 2,000 projek penyelidikan yang ditaja oleh industri. Industri ini ialah syarikat-syarikat farmaseutikal dan juga organisasi penyelidikan klinikal terbesar di dunia yang membawa ujian klinikal ke Malaysia," kata Khairy dalam sidang media Penyelidikan Klinikal Malaysia (CRM) Trial Connect 2022 di ibu negara.Turut hadir Duta Jepun di Malaysia, Takahashi Katsuhiko.Selain memberi manfaat dari segi kewangan, penyelidikan klinikal ini turut memberi pendedahan kepada saintis dan penyelidik tempatan untuk merangka dan melaksanakan ujian terhadap pesakit menggunakan rawatan terbaharu.Khairy berkata, industri ujian klinikal tempatan dijangka berkembang lebih pesat dalam tempoh lima tahun akan datang.

(Khairy Jamaluddin (dua, kiri) bersama Duta Besar Jepun di Malaysia, Takahashi Katsuhiko (dua, kanan) menyaksikan Majlis Menandatangani Memorandum Persefahaman (MoU) antaraCRM dan NCGMpada persidangan 'CRM Trial Connect 2022'/BERNAMA)


Kerjasama Tourism Malaysia dengan EMGS sebagai destinasi pengajian pelancongan

PUTRAJAYA, 14 Oktober- Tourism Malaysia bersama Education Malaysia Global Services (EMGS) telah bekerjasama bagi mengukuhkan tarikan Malaysia sebagai destinasi pengajian pilihan pelancongan dalam kalangan pelajar antarabangsa serta pelancong dari seluruh dunia.Ketua Pengarah Tourism Malaysia, Datuk Zainuddin Abdul Wahab menyatakan, kerjasama tersebut bertujuan memanfaatkan perkongsian kepakaran dalam aspek komunikasi, penjenamaan, pengiklanan, acara, kempen, bahan pemasaraan dan promosi serta media dan perhubungan awam.

(Ketua Pengarah Tourism Malaysia, Dato' Zainuddin Abdul Wahab dan Ketua Pegawai Eksekutif EMGSEn. Mohd Radzlan Jalaludin di Majlis Menandatangani Memorandum Kerjasama Antara Tourism Malaysia & Education Malaysia Global Services di sini)

"Usaha sama ini juga dapat mempromosikan Malaysia sebagai destinasi pilihan menerusi segmen minat khas edutourism dan juga percutian oleh pelajar antarabangsa bersama keluarga mereka yang sekali gus dapat menjana pendapatan ekonomi kepada negara,” katanya pada sidang media Majlis Menandatangani Memorandum Kerjasama (MoC) antara Tourism Malaysia dan EMGS di Putrajaya.Tambah beliau, kerjasama tersebut berupaya membantu merancakkan industri pelancongan negara bagi mencapai sasaran ketibaan pelancong sebanyak 9.2 juta pelancong dengan nilai pendapatan pelancongan sebanyak RM 26.8 bilion menjelang hujung tahun ini.Setakat Oktober 2022, negara telah menerima lebih 40,000 permohonan daripada pelajar antarabangsa untuk melanjutkan pengajian di Malaysia.Empat negara utama yang mencatatkan permohonan tertinggi adalah China, Indonesia,Bangladesh dan Yaman.


Polis buru seorang lagi suspek kes samun wanita di Kulim

KEDAH, 14 Oktober- Seorang lagi suspek masih lagi diburu polis, manakala salah seorang suspek lelaki berjaya diberkas polis selepas menyamun seorang wanita dalam kejadian di Kulim pada 4 oktober lepas telah dihadapkan ke mahkamah pada rabu lalu. Salah seorang suspek yang berjaya diberkas berusia 30 tahun itu, telah dihadap ke mahkamah dan dijatuhi hukuman penjara empat tahun dan denda RM2,000 selepas mengaku bersalah.

Menurut Ketua Polis Daerah Kulim, Superintenden Mohd Redzuan Salleh, dalam kejadian itu, kedua-dua suspek yang menggunakan kereta telah menghimpit mangsa berusia 22 tahun yang sedang menunggang motosikal. Akibatnya, mangsa ketika itu dalam perjalanan dari rumah ke tempat kerja, terjatuh dan suspek telah merampas beg silang mangsa yang mengandungi barangan peribadi dan wang tunai. Bertindak atas maklumat yang diterima, pihak polis telah berjaya mengesan dan menangkap suspek bersama rampasan sebuah telefon bimbit sebuah kereta jenis Proton Saga, dua plastik lutsinar mengandungi bahan disyaki dadah jenis heroin dan satu plastik lutsinar mengandungi bahan disyaki dadah jenis syabu . Suspek juga di tuduh di bawah Seksyen 39A (1) Akta Dadah Berbahaya 1952 dan Seksyen 12(2) Akta Dadah Berbahaya1952 dan diberi jaminan mahkamah sebanyak RM3,000.


Perlis kuat kuasa Rang Undang-Undang Anti Lompat Parti bermula 1 November

PERLIS, 14 Oktober- Perkara 50, Undang-Undang Tubuh Kerajaan Negeri Perlis (Pindaan) 2022 berkaitan dengan peruntukan Rang Undang-Undang Anti Lompat Parti yang diluluskan Dewan Undangan Negeri diwartakan hari ini.  Menteri Besar, Datuk Seri Azlan Man berkata, Raja Perlis, Tuanku Syed Sirajuddin Jamalullail telah memperkenankan pindaan yang diluluskan itu diwartakan hari ini dan dikuatkuasakan mulai 1 November ini.

(Menteri Besar, Datuk Seri Azlan Man)

Dengan kuatkuasanya pindaan berkenaan, semua ahli Dewan Undangan Negeri akan tertakluk kepada pindaan ini mulai dari tarikh kuatkuasa tersebut.  "Wakil-wakil rakyat dewan undangan negeri Perlis adalah tertakluk kepada penguatkuasaan pindaan ini mulai 1 november. Jadi sekiranya pilihan raya ini diadakan, tapi sekarang ini semua adun dah tak ada lagi kalau hari ini dibubarkan, tak adalah. Jadi mulai 1 November, adun-adun yang baru nanti akan dilantik setelah pilihanraya umum yang ke-15 akan tertakluk," katanya pada Sidang Media Khas Perisytiharan Pembubaran Dewan Undangan Negeri Perlis di Kompleks Dewangan Undangan Negeri. Pindaan rang undang-undang itu dibentangkan oleh Menteri Besar, Datuk Seri Azlan Man dan disokong ADUN Chuping, Asmaiza Ahmad sebelum dibahaskan oleh setiap ADUN sebelum diluluskan semalam di Dewan Undangan Negeri.  Kesemua 13 ADUN yang hadir masing-masing membahas berkaitan rang undang-undang itu dan sebulat suara menyokong pindaan terhadap Perkara 50, Undang-Undang Tubuh Kerajaan Negeri Perlis (Pindaan) 2022.


PRU ke-15 diteruskan walaupun ada negeri tidak bubar DUN

(Datuk Seri Ismail Sabri berkata, kesemua negeri berhak membubarkan DUN masing-masing pada bila-bila masa)

JASIN, 14 Oktober- Pilihan Raya Umum (PRU) ke-15 akan tetap diteruskan walaupun enam negeri memutuskan untuk tidak membubarkan Dewan Undangan Negeri (DUN) masing-masing.Perdana Menteri, Datuk Seri Ismail Sabri Yaakob berkata, kesemua negeri berhak membubarkan DUN masing-masing pada bila-bila masa."Kerana enam negeri itu dari segi persiapan pilihan raya daripada SPR dari segi bajetnya akan melibatkan kos yang agak tinggi jadi akan menanggung SPR dua kos dan rakyat akan mengundi dua kali."Saya dalam mesej pembubaran parlimen saya ada kerajaan negeri, beberapa negeri telah mengumumkan. Jadi saya mencadangkan, mengesyorkan kalau boleh diadakan secara bersama," kata Ismail Sabri ketika ditemui pemberita di majlis perasmian Loji Rawatan Air Kompak Chinchin di sini.Semalam, Mesyuarat Jawatankuasa Kerja PAS Pusat memutuskan untuk mengekalkan pendirian tidak membubarkan DUN Kelantan, Terengganu dan Kedah.Selain tiga negeri bawah pentadbiran PAS, tiga negeri yang turut tidak membubarkan DUN ialah Negeri Sembilan, Selangor, dan Pulau Pinang.

(Datuk Seri Ismail Sabri ditemui pemberita di majlis perasmian Loji Rawatan Air Kompak Chinchin, Jasin)


PRU ke-15 wujud kestabilan politik

KUALA LUMPUR, 14 Oktober- Kestabilan politik negara diyakini dapat dinikmati menerusi Pilihan Raya Umum (PRU) ke 15. Menurut penganalisis sosiopolitik, Dr. Muhamad Nadzri Mohamed Noor, ia bagaimanapun bergantung pada sejauh mana kekuatan parti yang menjadi pilihan rakyat."Ia bergantung sejauh mana parti utama khasnya di Semenanjung, sebab biasanya Sabah dan Sarawak akan ikut parti yang popular atau parti yang dominan di Semenanjung. "Kalau ada parti agak dominan di Semenanjung, kalau bolehd apat paling kurang 90 tapi lebih baik 100 kerusi. Maka kita boleh jangkakan lebih kestabilan berbanding 2018-2020 tetapi kalau tidak ada parti besar yang ataupun pakatan parti yang mampu mencapai lebih 90 sekurang-kurangnya keadaan mungkin status quo. Maksudnya mana yang berlaku 2018-2020 dalam masa yang sama 2020-2021," kata Dr. Muhamad Nadzri dalam program Selamat Pagi Malaysia.Tambah beliau, walaupun hasilnya masih menjadi teka-teki, pelaksanaan Akta Antilompat Parti dijangka boleh menjadi mekanisme untuk mengimbangi dan mewujudkan kestabilan politik tanah air secara keseluruhannya.

(Dr. Muhamad Nadzri ditemu bual dalam program Selamat Pagi Malaysia)


Saarani dititah menghadap Sultan Perak hari ini

IPOH, 14 Oktober- Menteri Besar Perak, Datuk Seri Saarani Mohamad akan menghadap Sultan Perak, Sultan Nazrin Muizzuddin Shah di Istana Kinta di sini, hari ini dipercayai berkaitan pembubaran Dewan Undangan Negeri (DUN) selaras dengan pembubaran Parlimen bagi memberi laluan kepada Pilihan Raya Umum ke-15 (PRU15).  Datuk Seri Saarani berkata, beliau dititahkan untuk menghadap Sultan Nazrin.  Jelas beliau, sebarang pengumuman berkaitan pembubaran DUN Perak akan dimaklumkan oleh pihak istana. “Tidak pasti apa tujuan (menghadap)…tunggu sehingga Istana buat pengumuman,” kata Saarani. Beliau ditemui pemberita selepas Majlis Anugerah Kecemerlangan Pendidikan Islam Negeri Perak di sini.

(Menteri Besar Perak, Datuk Seri Saarani Mohamad)

Pada Rabu, Datuk Seri Saarani yang menghadap Sultan Nazrin berkata, baginda belum memberi sebarang perkenan berkaitan pembubaran DUN Perak.  Tambahnya, sebarang ketetapan mengenai permohonan pembubaran DUN akan diumumkan selepas Sultan Nazrin berkenan membuat keputusan.


JPJ Johor keluarkan 210 notis kepada pemilik motosikal

MUAR, 14 Oktober- Jabatan Pengangkutan Jalan (JPJ) Johor mengeluarkan 210 notis terhadap penunggang motosikal atas pelbagai kesalahan, menerusi Op Khas Motosikal dijalankan di Jambatan Sultan Ismail, Muar, semalam.  Menerusi kenyataan di laman sosial Facebook JPJ Johor, pemeriksaan ke atas 137 buah motosikal, turut mengesan dua warga asing yang menunggang tanpa lesen memandu sah.

(Ketua JPJ Cawangan Muar, Khairul Aswad Abdul Halim turut bersama dalam Op Khas Motosikal)

Antara kesalahan dikesan, 62 notis tiada lesen memandu, 18 notis LKM tamat tempoh, 18 notis tiada perlindungan insurans, dan 12 notis lesen memandu tamat tempoh. Kesalahan lain, 17 notis tidak menampal lesen P, 23 notis tidak menggunakan laluan motosikal, serta kesalahan- kesalahan teknikal, melibatkan nombor pendaftaran, ubahsuai motosikal, serta tiada lampu brek dan cermin sisi. 2 warganegara asing yang menunggang tanpa lesen memandu yang sah iaitu seorang warganegara Myanmar dan seorang warganegara Kemboja. Tindakan diambil mengikut Akta Pengangkutan Jalan 1987. Untuk sebarang aduan trafik bolehlah disalurkan melalui aplikasi e-Aduan@Jpj atau kepada http://jpj.spab.gov.my beserta butiran pengadu dan butiran aduan.Turut hadir operasi tersebut Khairul Aswad Abdul Halim, Ketua JPJ Cawangan Muar dan Rosdi Jusoh, Ketua Bahagian Penguatkuasa JPJ Cawangan Muar.


Pusat Respons Scam Kebangsaan ditubuhkan bagi tangani jenayah siber

KUALA LUMPUR, 14 Oktober- Penubuhan Pusat Respons Scam Kebangsaan (NSRC) akan membolehkan tindakan bersepadu dan segera dilakukan.Ia berfungsi menyekat pengaliran dana selanjutnya serta mengambil tindakan penguatkuasaan terhadap pelaku jenayah siber.

(Menteri di Jabatan Perdana Menteri (Parlimen dan Undang-undang) Datuk Seri Dr Wan Junaidi Tuanku Jaafar)

Menteri di Jabatan Perdana Menteri (Parlimen dan Undang-undang) Datuk Seri Dr Wan Junaidi Tuanku Jaafar dalam satu kenyataan berkata, NSRC telah ditubuhkan dan diumum dalam Bajet 2023 sebagai satu daripada inisiatif menangani kes-kes jenayah penipuan siber dengan lebih berkesan dan bersepadu."NSRC merupakan pusat respons setempat yang menggabungkan sumber dan kepakaran Pusat Pencegahan Jenayah Kewangan Nasional, Polis Diraja Malaysia, Bank Negara Malaysia, Suruhanjaya Komunikasi dan Multimedia Malaysia, institusi perbankan serta syarikat perkhidmatan telekomunikasi bagi menerima laporan daripada mangsa penipuan siber," katanya dalam kenyataan hari ini.Wan Junaidi menjelaskan, tindakan segera menghubungi pihak bank atau NSRC adalah sangat penting bagi membolehkan tindakan menyekat pengeluaran wang mangsa selanjutnya daripada sistem perbankan.Orang ramai diingatkan sentiasa berwaspada apabila dihubungi pihak yang mengaku kononnya daripada pihak berkuasa atau berkaitan apa-apa perkhidmatan yang diragui.


Lestarikan budaya sukan kepada semua kakitangan Jabatan

KUALA LUMPUR, 14 Oktober- Inisiatif Jabatan Penyiaran Malaysia menubuhkan Kelab Kebajikan dan Sukan Jabatan Penyiaran Malaysia langkah proaktif ke arah melestarikan budaya sukan kepada semua kakitangan Jabatan itu.Penubuhan Kelab Kebajikan dan Sukan Jabatan Penyiaran Malaysia merupakan langkah proaktif yang mampu merealisasikan matlamat tersebut.

(Ketua Pengarah Penyiaran Datuk Roslan Che Daud merasmikan Sambutan Hari Sukan Negara peringkat Jabatan Penyiaran Malaysia di Angksapuri)

Ketua Pengarah Penyiaran Datuk Roslan Che Daud berkata, budaya sukan perlu diamalkan sepanjang masa dan tidak hanya dilakukan apabila adanya sambutan sukan tertentu."Pendaftaran kelab telah di luluskan oleh ros pada 20 mei 2022 dengan senarai jawatankuasa interim yang telah mengdakan beberapa mesyuarat sejak beberapa bulan yang lalu. pelbagai aktiviti sedang dirancang untuk memberi manfaat kepada semua termasuk aktiviti bersifat sosial, spiritual dan kebajikan," katanya ketika berucap di Majlis Perhimpunan sempena Perasmian Sambutan Hari Sukan Negara peringkat Jabatan Penyiaran Malaysia di Angksapuri.Beliau berharap, pembabitan semua pihak dapat diteruskan pada masa akan datang, bagi menyokong budaya sukan di tempat kerja.


DUN Perlis bubar hari ini, setelah diperkenan Raja Perlis

KANGAR, 14 Oktober- Dewan Undangan Negeri (DUN) Perlis ke-14 dibubarkan berkuat kuasa hari ini.Menteri Besar Perlis, Datuk Seri Azlan Man mengumumkannya setelah mendapat perkenan Raja Perlis, Tuanku Syed Sirajuddin Putra Jamalullail.

(Menteri Besar Perlis, Datuk Seri Azlan Man)

"Pembubaran DUN itu bagi membolehkan pilihan raya negeri diadakan serentak dengan Pilihan Raya Umum Ke-15 (PRU15)," katanya dalam sidang media di pejabatnya di sini hari ini.Katanya, beliau dan Speaker DUN Perlis, Datuk Hamdan Bahari telah menghadap Raja Perlis di Galeri Diraja Arau pada pukul 3.00 petang semalam dan menyembah maklum memohon pembubaran DUN Perlis.Azlan Man berkata Raja Perlis juga telah menandatangi pengisytiharan pembubaran DUN Perlis berkuat kuasa hari ini."Jadi PRU Negeri akan diadakan serentak dengan PRU15 dan kita akan serahkan segala urusan kepada pihak Suruhanjaya Pilihan Raya Malaysia (SPR) untuk membuat tindakan sewajarnya," katanya.Perlis mempunyai 15 kerusi DUN. Sebelum pembubaran DUN penggal ke-14, sepuluh kerusi diwakili Barisan Nasional (BN), tiga PKR dan dua PAS.Manakala parlimen tiga kerusi. Penyandang kerusi Arau dan Padang Besar adalah Datuk Seri Dr Shahidan Kassim dan Datuk Zahidi Zainul Abidin masing-masing dari BN, manakala kerusi Parlimen Kangar disandang Noor Amin Ahmad (PKR).


DUN Pahang dibubarkan hari ini

KUANTAN, 14 Oktober- Pilihan raya Dewan Undangan Negeri (DUN) Pahang bakal diadakan serentak dengan Pilihan Raya Umum (PRU) ke-15 tidak lama lagi.Menteri Besar Pahang, Datuk Seri Wan Rosdy Wan Ismail pagi ini mengumumkan pembubaran Dewan Undangan Negeri (DUN) Pahang ke-14 berkuat kuasa hari ini.

(Menteri Besar Pahang, Datuk Seri Wan Rosdy Wan Ismail)

Jelas Wan Rosdy, beliau telah menghadap Pemangku Raja Pahang Tengku Hassanal Ibrahim Alam Shah Al-Sultan Abdullah Ri'ayatuddin Al-Mustafa Billah Shah bagi mendapatkan perkenan pembubaran DUN itu."Selaras dengan Fasal (2) Perkara 26 Bahagian Kedua Undang-Undang Tubuh Kerajaan Pahang, Tengku Hassanal telah berkenan agar DUN Pahang Ke-14 dibubarkan berkuat kuasa pada hari ini. "Tambahnya, tarikh hari ini dipilih bagi membolehkan pembentangan serta perbahasan mengenai Belanjawan 2023 Negeri Pahang disempurnakan terlebih dahulu, sekali gus mendapat kelulusan untuk dilaksanakan pada tahun hadapan," katanya dalam sidang media khas di Wisma Sri Pahang di sini hari ini.Sementara itu, menurut Wan Rosdy keputusan Pahang untuk bersama dalam PRU-15 adalah dibuat atas beberapa keperluan, terutamanya bagi mengelak proses dan musim pilihan raya yang berulang dalam tempoh yang singkat kerana pilihan raya negeri perlu diadakan kurang setahun dari sekarang. "Pilihan raya yang dijalankan secara serentak berupaya menjimatkan kos dalam pelbagai aspek, seperti pengurusan dan pengendalian pilihan raya. Selain itu, permulaan dan pengakhiran penggal yang selari antara kerajaan negeri dan Persekutuan akan melancarkan pelbagai urusan pentadbiran."Ini sekali gus membolehkan kerajaan negeri memberi fokus kepada agenda pengurusan dan pembangunan negeri dengan lebih berkesan. Oleh demikian, kerajaan negeri berpandangan wujud keperluan untuk turut menyertai PRU-15," katanya.


34 Pemandu lori didakwa melakukan kesalahan gagal hadir timbang

KANGAR, 14 Oktober- Bahagian Pendakwaan JPJ Negeri Perlis mendakwa 34 orang pemandu lori di Mahkamah Majistret Kangar.Dakwaan dibuat bagi kesalahan Gagal Hadir Timbang atau Engkar Notis Arahan Menimbang Kenderaan bawah seksyen 63(1) Akta Pengangkutan Jalan (APJ) 1987.

(Pengarah JPJ Perlis, Fatimah Mohamed Ali Piah)

Menurut Pengarah JPJ Perlis, Fatimah Mohamed Ali Piah, Operasi Khas Kesalahan Membawa Muatan Secara Berlebihan atau OPS Tutup yang dilaksanakan pasukan operasi JPJ Perlis berjaya memeriksa dan mengeluarkan Notis Arah Timbang bawah seksyen 63(1) APJ dan 82 APAD sebanyak 137 notis sepanjang Januari hingga September 2022."Sebanyak 21 pemandu lori yang melakukan kesalahan gagal hadir timbang telah disabitkan dengan kesalahan tersebut dan telah dikenakan denda tidak kurang RM2,000 dan tidak melebihi RM10,000 mengikut Seksyen 63(1)Akta Pengangkutan Jalan 1987."Jumlah keseluruhan denda bagi 21 kes pemandu lori yang melakukan kesalahan gagal hadir timbang tersebut berjumlah RM44,900,"katanya di sini.Manakala baki 13 orang pemandu lori lagi dikenakan tindakan waran tangkap kerana tidak hadir mahkamah semasa hari perbicaraan kes tersebut.Selain itu, bagi kesalahan membawa muatan secara berlebihan pihaknya telah mengambil tindakan saman kepada pemandu dan pemilik kenderaan perdagangan khususnya lori-lori, di bawah seksyen 57 Akta Pengangkutan Awam Darat (APAD) dan Kaedah 89 Kaedah-Kaedah Pengangkutan Jalan 1987.


Nelayan dilaporkan hilang, mayat ditemukan terapung pagi tadi

SAMARAHAN, 14 Oktober- Nelayan yang dilaporkan hilang di laut Kampung Semera Asajaya telah ditemukan pagi tadi. Pusat Gerakan Operasi Bomba Sarawak memaklumkan mangsa, Faddrul Razie Zaini, 30 tahun ditemukan terapung di perairan Sampun, Asajaya Samarahan sekitar 6.30 pagi.

(Mayat Faddrul Razie Zaini ditemukan terapung di perairan Sampun pagi tadi di sini)

Mayat mangsa telah dibawa ke tempat selamat dan seterusnya dibawa ke Pusat Kawalan Bomba di Pintu Air Kampung Semera.  Mangsa juga disahkan oleh ahli keluarga dan seterusnya diserahkan kepada pihak polis untuk tindakan lanjut.  Mangsa dilaporkan hilang sejak 12 Oktober lepas.


Musim haji 2023, keutamaan kepada jemaah 2020 diikuti tahun seterusnya

KUALA LUMPUR, 14 Oktober- Keutamaan menunaikan ibadah haji bagi 2023 akan diberikan kepada bakal jemaah yang tersenarai menunaikan ibadat itu pada 2020, diikuti 2021, 2022 dan seterusnya mengikut prinsip sistem pendaftaran terbuka sedia ada.Ia disebabkan penangguhan ibadat itu akibat pandemik COVID-19 selama dua tahun dan mengikut konsep “Mendaftar Dahulu, Didahulukan” yang telah dilaksanakan sejak 1995.Tabung Haji (TH) dalam satu kenyataan berkata, terdapat kekosongan pada setiap musim haji disebabkan permohonan penangguhan giliran atas pelbagai sebab seperti kesihatan, pendidikan anak dan sebagainya.Bagaimanapun, kekosongan berkenaan akan diisi dengan senarai jemaah yang menunggu atau pertimbangan diberikan kepada mereka yang membuat permohonan rayuan. Pemilihan rayuan haji dilakukan berpandukan kriteria-kriteria tertentu dengan rayuan mahram diberikan keutamaan.Setakat ini, seramai 3.8 juta pendeposit TH telah mendaftar dan menunggu giliran untuk menunaikan Rukun Islam kelima itu.


Sabah milik Malaysia, tidak akan diserahkan kepada Filipina - Wan Junaidi

KUALA LUMPUR, 14 Oktober- Sabah tidak akan diserahkan atau berada di bawah pentadbiran Filipina dan kerajaan akan terus mempertahankan kedaulatan wilayah Malaysia itu.Menteri Di Jabatan Perdana Menteri (Parlimen Dan Undang-undang), Datuk Seri Dr. Wan Junaidi Tuanku Jaafar berkata demikian bagi soalan yang dikemukakan Ahli Parlimen Kota Kinabalu, Chan Foong berhubung isu pertikaian timbang tara tuntutan Sulu di persidangan Dewan Rakyat pada 6 Oktober lalu.Menurut Wan Junaidi, Final Award Mahkamah Arbitrasi Paris berjumlah RM14.92 bilion yang dianugerahkan kepada waris Kesultanan Sulu merupakan ‘tuntutan peribadi’ bukan tuntutan oleh Kerajaan Filipina.Tuntutan itu adalah provokasi dan pelanggaran ke atas kedaulatan serta kepentingan ekonomi Malaysia di peringkat antarabangsa.Pihak berkenaan juga menggunakan mekanisme undang-undang antarabangsa persendirian untuk menyerang kepentingan kedaulatan Malaysia di luar negara.Proses tersebut bukan sahaja disalah guna dan ia merupakan provokasi ke atas kedaulatan dan kepentingan Malaysia.Wan Junaidi berkata demikian melalui satu kenyataan media yang dikeluarkan kementeriannya bagi menjelaskan pendirian Malaysia terhadap tidakkan oleh pihak yang mendakwa waris Kesultanan Sulu.


Guna beg khas, sindiket curi pakaian berjenama tumpas

PETALING JAYA, 14 Oktober- Satu sindiket curi pakaian berjenama tumpas menerusi dua serbuan di hotel bajet pada 3 dan 4 Oktober lepas.Ketua Polis Daerah Petaling Jaya, ACP Mohamad Fakhrudin Abdul Hamid berkata sindiket melibatkan 12 individu itu menggunakan beg khas bagi menghalang bunyi penggera di premis perniagaan.Siasatan mendapati sindiket itu berjaya menghantar 210 kilogram bungkusan mengandungi baju ke negara asal mereka pada tahun ini menggunakan perkhidmatan kurier. "Hasil serbuan pemeriksaan di dua lokasi tersebut telah membawa kepada tangkapan seorang lelaki warga tempatan berumur 51 tahun, tiga lelaki bersama tujuh warganegara Asia Tenggara berumur 47 tahun.Pemeriksaan lanjut ke atas bilik hotel yang didiami oleh suspek membawa kepada penemuan rampasan barangan seperti 167 helai pakaian pelbagai jenis, 13 pelbagai jenama, 11 pasport antarabangsa dan tiga bagasi pelbagai nama serta 23 unit tag magnetik," kata Fakhrudin kepada RTM dalam sidang media pada Khamis.Sindiket telah bergiat aktif dalam kegiatan mencuri pakaian di 17 buah pasar raya sekitar lembah Klang sejak Mac lalu.Semakan juga mendapati 11 warga asing itu sudah tiga kali masuk ke negara ini sebagai pelancong.Kesemua suspek direman sehingga 22 Oktober.

(Ketua Polis Daerah Petaling Jaya, ACP Mohamad Fakhrudin Abdul Hamid)


PGA berjaya rampas 1,950 kotak rokok elektronik

TUMPAT, 14 Oktober- Batalion 7 Pasukan Gerakan Am (PGA) Kuantan merampas 1,950 kotak rokok elektronik (pod) pelbagai jenama dan perisa bernilai RM524,000 awal pagi Khamis. Ketua Polis Kelantan, Datuk Muhamad Zaki Harun berkata ia hasil rondaan dilakukan sepasukan pegawai bersama anggota Strike Force Kompena A Batalion 7 PGA di KTJ Kuala Jambu Tumpat pukul 3.00 pagi.  Semasa rondaan berhampiran Pengkalan Haram Paija, pihak polis mendapati sekumpulan lelaki warga tempatan sedang sibuk memunggah kotak-kotak dari sebuah kereta ke dalam perahu.Suspek yang menyedari kehadiran pihak polis bertindak melarikan diri ke tebing Sungai Golok, Thailand menggunakan perahu berkenaan. Hasil pemeriksaan di dalam kenderaan menjumpai kotak berisi cecair rokok elektronik (pod) pelbagai jenama dan perisa. Kesemua barang kes dibawa ke Komtak PGA Kuala Jambu untuk tindakan lanjut.Kes disiasat di bawah Seksyen 13(a) Akta Racun 1952.

(Barangan rampasan yang terdiri daripada rokok elektronik (pod) dan cecair perisa)


Dua pegawai MAQIS Kelantan direman, kemuka tuntutan palsu

KOTA BHARU, 13 Oktober- Dua pegawai Jabatan Perkhidmatan Kuarantin dan Pemeriksaan Malaysia (MAQIS) Negeri Kelantan direman tujuh hari berhubung kes tuntutan palsu.Perintah reman dikeluarkan Majistret Tuan Mohd Izdham Naim Che Ani di Mahkamah Majistret Kota Bharu.Kedua-dua pegawai MAQIS terbabit, masing-masing berusia 44 tahun dan 55 tahun direman mengikut Seksyen 18 Akta Suruhanjaya Pencegahan Rasuah Malaysia (SPRM) 2009 bagi siasatan lanjut.Penahanan terhadap Pengarah dan bekas Timbalan Pengarah itu dipercayai kerana berpakat dengan pembekal bagi mengemukakan tuntutan yang mengandungi butiran muatan palsu berhubung pembekalan makanan haiwan kepada MAQIS negeri Kelantan pada Januari dan Mac tahun ini.

(Bekas Timbalan Pengarah MAQIS Kelantan direman selama tujuh hari di Mahkamah Majistret Kota Bharu)

Pengarah berkenaan ditahan di Pejabat SPRM Negeri Kelantan semalam pada pukul 8.45 malam manakala bekas Timbalan Pengarah ditahan pada Selasa pukul 7.00 malam.Sementera itu, Pengarah SPRM Kelantan, Rosli Husain ketika dihubungi pemberita mengesahkan mengenai penahanan reman dua pegawai terbabit.


Lebih 880 projek hijau diluluskan pada 2021

KUALA LUMPUR, 13 Oktober- Sebanyak 882 projek hijau bernilai RM3.66 bilion dan tujuh perkhidmatan hijau bernilai RM21.9 juta telah diluluskan Lembaga Pembangunan Pelaburan Malaysia (MIDA) pada 2021.Menteri Alam Sekitar dan Air, Datuk Seri Tuan Ibrahim Tuan Man berkata, projek-projek tersebut merangkumi pelaburan dalam subsektor penjanaan tenaga boleh baharu, bangunan hijau dan pengurusan sisa."Perkembangan pesat sektor teknologi hijau akan melonjakkan pertumbuhan Keluaran Dalam Negara Kasar (KDNK) negara, sekali gus mewujudkan peluang pekerjaan baharu yang berkualiti tinggi kepada rakyat. "Hal ini akan menyumbang kepada peningkatan kualiti hidup dan kelestarian alam sekitar di Malaysia dalam jangka panjang, dan akan menjamin kemakmuran Keluarga Malaysia pada masa hadapan," kata Tuan Ibrahim dalam ucapan secara maya dalam majlis perasmian Pameran dan Persidangan Produk Eko dan Teknologi Hijau Antarabangsa Malaysia (IGEM) 2022 di sini.

(Tuan Ibrahim dalam ucapan secara maya dalam majlis perasmian Pameran dan Persidangan Produk Eko dan Teknologi Hijau Antarabangsa Malaysia (IGEM) 2022)

Menurut beliau lagi, kerajaan telah mengumumkan beberapa insentif bawah Bajet 2023 bagi memacu pertumbuhan dan pelaburan dalam sektor teknologi hijau.Antaranya menambah baik Skim Pembiayaan Teknologi Hijau dan penambahbaikan insentif membabitkan sektor kenderaan elektrik (EV) dan sektor sisa.Kerajaan turut melanjutkan tempoh permohonan insentif Elaun Cukai Pelaburan Hijau (GITA) dan Pengecualian Cukai Pendapatan Hijau (GITE) hingga 31 Disember 2025 daripada tiga tahun kepada lima tahun bagi aktiviti hijau yang layak. Selain itu, tempoh pengecualian duti import dan eksais ke atas EV jenis import sepenuhnya (CBU) turut dilanjutkan hingga 31 Disember 2024.


Kadar jangka pendek ditutup stabil

KUALA LUMPUR, 13 Oktober- Kadar antara bank jangka pendek ditutup stabil hari ini berikutan operasi Bank Negara Malaysia (BNM) yang menyerap lebihan mudah tunai daripada sistem kewangan.Mudah tunai dalam sistem konvensional turun kepada RM42.10 bilion daripada RM43.93 bilion pagi ini, manakala mudah tunai dana Islam susut kepada RM22.52 bilion daripada RM28.19 bilion sebelumnya.Awal hari ini, bank pusat menawarkan tiga tender pasaran wang konvensional, tiga tender Qard tender  dan dua tender repo berbalik.

Pada pukul 4.00 petang, BNM menawarkan tender pasaran wang konvensional bernilai RM41.50 bilion dan tender pasaran wang Murabahah bernilai RM22.50 bilion, kedua-duanya bagi wang satu hari.Purata kadar semalaman Islam berada pada 1.72 peratus, manakala kadar satu, dua dan tiga minggu masing-masing pada 1.78 peratus, 1.82 peratus dan 1.85 peratus.-BERNAMA


Raja Perlis belum perkenan MB menghadap usul tarikh bubar DUN

KANGAR, 13 Oktober- Permohonan untuk menghadap Raja Perlis, Tuanku Syed Sirajuddin Jamalullail bagi mendapat perkenan pembubaran Dewan Undangan Negeri (DUN) Perlis telah dikemukakan.Bagaimanapun, Menteri Besar, Datuk Seri Azlan Man memaklumkan, sehingga kini baginda belum memberi perkenan untuk menghadap dan masih menunggu titah baginda untuk berbuat demikian.Jelasnya, apabila diperkenankan nanti, beliau akan membentangkan tarikh yang bersesuaian untuk pembubaran DUN Perlis."Itu semua adalah hak Tuanku, kita akan dengar apa titah daripada Baginda berhubung pembubaran DUN.Bila tarikhnya, adalah tertakluk di bawah ruang lingkup kuasa Tuanku Syed Sirajuddin," katanya selepas Pembentangan Rang Undang-undang Antilompat Parti pada Mesyuarat Ketiga, Penggal kelima, Persidangan kelima DUN Ke-14 di Kompleks Dewan Undangan Negeri.

(Datuk Seri Azlan Man, Menteri Besar Perlis)

Sementara itu, Datuk Seri Azlan yang juga Pengerusi Barisan Nasional negeri turut memaklumkan, jentera BN kini telah bersiap sedia bagi menghadapi Pilihan Raya Umum ke-15 (PRU15).


SC gantung lesen Nazri Khan selama enam bulan

(Pengarah Eksekutif dan Pengurus Dana Inter-Pacific Asset Management Sdn Bhd (IPAM)Datuk Nazri Khan Adam Khan/FOTO FB Dato Dr. Nazri Khan)

KUALA LUMPUR, 13 Oktober- Suruhanjaya Sekuriti Malaysia (SC) telah menggantung Lesen Wakil Perkhidmatan Pasaran Modal milik Pengarah Eksekutif dan Pengurus Dana Inter-Pacific Asset Management Sdn Bhd (IPAM) Datuk Nazri Khan Adam Khan untuk tempoh enam bulan, berkuat kuasa sejak 6 Oktober 2022.Menurut pihak pengurusan IPAM, ketika ini, pihaknya sedang membuat rayuan susulan penggantungan itu dan menegaskan penggantungan itu adalah disebabkan pelanggaran pentadbiran, bukan mengenai pengurusan dana.IPAM berkata, pihaknya mempunyai rekod prestasi yang kukuh dalam dana unit amanah dan pengurusan portfolio sejak lebih 30 tahun lepas dengan dikawal peraturan dan kawal selia ketat yang ditentukan SC.“Yakinlah bahawa pelaburan anda diuruskan dengan selamat dan dikendalikan secara profesional oleh pasukan profesional pelaburan kami yang berkelayakan tinggi di IPAM.

(Datuk Nazri Khan Adam Khan/FOTO FB Dato Dr. Nazri Khan)

“Ini adalah komitmen dan keutamaan kami untuk menguruskan pelaburan anda dengan bijak dan mencapai matlamat idaman anda,” katanya dalam satu kenyataan.

Para pelabur boleh menghubungi bahagian perkhidmatan pelanggan di talian 03-2117 1888 atau emel This email address is being protected from spambots. You need JavaScript enabled to view it. untuk sebarang pertanyaan.-BERNAMA


PM nafi bubar Parlimen atas desakan UMNO

SHAH ALAM, 13 Oktober- Perdana Menteri, Datuk Seri Ismail Sabri Yaakob menafikan terdapat desakan daripada UMNO yang membawa kepada pembubaran Parlimen.Jelas beliau keputusan berkenaan dibuat selepas meneliti tarikh dan waktu yang sesuai.“Kalau ikut pandangan daripada parti dah lama saya bubar Parlimen, tengok masa pilihan raya Johor yang kata bubar, setiap kali perhimpunan pun sebut bubar.UMNO dah lama cakap soal pembubaran, cuma masa tak sesuai dan saya pun masih belum rancang lagi dari segi tarikh tepat, tetapi apabila ada isu berkaitan dan saya nampak tak boleh nak teruskan lagi, jadi saya bubarkan," katanya yang menjawab pertanyaan sama ada pembubaran Parlimen dibuat atas desakan parti berkenaan.

Tambah beliau, keputusan itu juga susulan keabsahan kerajaan dipersoal.Sehubungan itu, pilihan raya akan memberi ruang kepada rakyat memilih kerajaan yang dikehendaki.


(Datuk Che Roslan Program Diari Psikologi antara inisiatif RTM memberi pendedahan tentang kaedah penjagaan mental yang berkesan)

KUALA LUMPUR, 13 Oktober- RTM prihatin terhadap kesihatan mental kakitangannya dalam menjalankan tugas seharian.Program Diari Psikologi antara inisiatif RTM memberi pendedahan tentang kaedah penjagaan mental yang berkesan.Ketua Pengarah Penyiaran, Datuk Che Roslan Che Daud berkata, program bersempena Hari Mental Sedunia itu juga bagi menghargai tenaga kerja dan memastikan kesihatan mental terjaga."RTM telah mengambil peluang ini, supaya memastikan warga RTM semua dapat, mendapat maklumat ataupun informasi yang boleh dimuat naik di dalam diari psikologi supaya dapat dikongsi oleh semua warga RTM. "Mudah-mudahan dengan fasiliti yang kita gunakan ini, dapat memberi peluang kepada warga RTM sendiri, untuk mencari langkah ataupun perkara yang boleh kita kurangkan tekanan bekerja kita, depresi kita. boleh diguna pakai," kata Che Roslan selepas melancarkan Program Diari Psikologi di, Wisma Radio, Angkasapuri, di sini.Program tersebut merupakan sebahagian daripada pengisian Bulan Kesihatan Mental Sedunia anjuran Bahagian Pembangunan Strategik dan Unit Psikologi RTM.

(Diari Psikologi dedahkan kakitangan tentang penjagaan kesihatan mental)


G7, IMF ikrar sokongan kewangan kepada Ukraine

WASHINGTON, 13 Oktober- G7 dan Tabung Kewangan Antarabangsa (IMF) berikrar memberi sokongan kewangan kepada Ukraine yang memerlukan bantuan bulanan berjumlah berbilion dolar.Presiden Ukraine Volodymyr Zelensky muncul melalui pautan video untuk menggesa lebih banyak bantuan daripada IMF dan Bank Dunia yang bersidang di sini.“Kita dapat melihat bahawa serangan pengganas Rusia boleh diperhebat,” kata Zelensky melalui jurubahasa kepada mesyuarat yang didedikasikan untuk menyokong Ukraine.“Jadi kita perlu memperhebat kerjasama untuk bantuan secara simetri bagi membina semula apa yang telah musnah dan untuk menjamin kestabilan kewangan negara kami,” katanya sambil menambah Kiev menghadapi kekurangan bajet AS$38 bilion tahun depan.Pengarah Urusan IMF, Kristalina Georgieva berkata keperluan pembiayaan Ukraine pada 2023 akan berkisar antara AS$3 bilion hingga AS$4 bilion sebulan.Beliau berkata atas permintaan Zelensky, IMF akan mewujudkan Forum Ekonomi Ukraine untuk berkongsi maklumat dan menjelaskan keperluan pembiayaan negara."Kami bergerak bersama anda ke arah Ukraine yang kuat," katanya.Setiausaha Perbendaharaan AS, Janet Yellen berkata memenuhi keperluan Ukraine "akan memerlukan usaha yang selaras dan bersatu.""Tetapi bersama-sama, G7, institusi kewangan antarabangsa dan semua rakan kongsi Ukraine boleh membantu Ukraine memenangi perang ini dan membina semula untuk menjadi demokrasi yang makmur dan terjamin yang telah diperjuangkan oleh rakyat Ukraine," katanya.

(Janet Yellen bertemu dengan menteri kewangan Ukraine sedang berusaha untuk merangsang sokongan antarabangsa untuk had harga pada eksport minyak Rusia/AFP)

Amerika Syarikat telah memberi bantuan AS$65 bilion, termasuk peralatan ketenteraan kepada Kiev sejak Februari.Terdahulu, Yellen dan menteri kewangan dan bank pusat lain dari Kumpulan Tujuh negara demokrasi yang kaya mengadakan persidangan mereka sendiri tentang perang Rusia di Ukraine.“Kami menggesa Rusia supaya segera menamatkan peperangan yang tidak adil dan kejam,” kata mereka dalam satu kenyataan."G7 akan terus bersama Ukraine selama yang diperlukan dan kekal komited untuk menyokong keperluan pembiayaan jangka pendek segera Ukraine," tambah kenyataan itu.G7 juga membincangkan usahanya untuk mengenakan had harga minyak Rusia dalam usaha menafikan negara itu sumber pembiayaan utama untuk perangnya dan membendung kenaikan harga tenaga.Kumpulan itu termasuk Britain, Kanada, Perancis, Jerman, Itali, Jepun dan Amerika Syarikat berkata ia telah membuat "kemajuan yang ketara dalam semua aspek utama" cadangan itu.G7 mengalu-alukan penambahan Australia ke dalam gabungan itu. Salah satu cabaran yang dihadapi G7 ialah mengumpulkan negara di seluruh dunia di sebalik idea had harga. -AFP


Pemandu Myvi maut kemalangan dengan treler

PEKAN, 13 Oktober- Seorang lelaki maut selepas kereta dipandunya terbabit kemalangan dengan sebuah treler di Jalan Kuantan-Segamat, di Pekan, awal pagi tadi.  Dalam kemalangan itu, mangsa yang memandu kenderaan jenis Perodua Myvi tersepit dalam kereta dan disahkan meninggal dunia di tempat kejadian manakala pemandu treler dilaporkan selamat. Pegawai Perhubungan Awam Jabatan Bomba dan Penyelamat Malaysia (JBPM) Pahang, Zulfadli Zakaria berkata, pihaknya menerima laporan berhubung kejadian pada pukul 1.27 pagi.  Susulan itu, enam anggota termasuk seorang pegawai bersama sebuah jentera dari Balai Bomba dan Penyelamat (BBP) Chini bergegas ke lokasi kejadian untuk operasi menyelamat.  Menurutnya, operasi turut dibantu enam anggota bomba dari BBP Muadzam Shah.  "Anggota yang tiba di lokasi kejadian bertindak mengeluarkan mangsa tersepit menggunakan peralatan menyelamat.  "Mangsa berjaya dikeluarkan, bagaimanapun disahkan telah meninggal dunia dan mayat mangsa diserahkan kepada pihak polis untuk tindakan lanjut," kata Zulfadli kepada media.

(Zulfadli berkata pemandu Myvi maut kemalangan dengan treler/JBPM Pahang)


Penduduk Kunak rasai gegaran gempa bumi lemah

KUNAK, 13 Oktober- Penduduk di beberapa kawasan di sini dikejutkan dengan gegaran akibat gempa bumi lemah berukuran 3.2 pada skala Richter yang dikesan berlaku kira-kira 13 kilometer barat daya dari daerah ini pada lewat malam tadi.Menurut laman sesawang Jabatan Meteorologi Malaysia, pusat gempa itu berlaku di koordinat 4.6 darjah utara dan 118.2 darjah timur dengan jarak 13 kilometer barat daya dari Kunak pada pukul 11.10 malam.Sementara itu, Ketua Balai Bomba dan Penyelamat Kunak Mohamad Omarbatha berkata pihaknya tidak menerima sebarang panggilan kecemasan berkaitan kejadian gempa bumi lemah itu.

Pihak bomba sentiasa mengambil langkah keselamatan dengan menjalankan rondaan di kawasan pekan serta sasaran utama seperti di kawasan bangunan tinggi.


Polis Melaka tutup satu laluan sempena Jelajah AKM

MELAKA, 13 Oktober- Hanya satu laluan ditutup sempena Jelajah Aspirasi Keluarga Malaysia (AKM) Melaka yang akan berlangsung bermula 14 Oktober ini di Pusat Dagangan Antarabangsa Melaka (MITC).Ketua Polis Daerah Melaka Tengah ACP Christopher Patit berkata penutupan jalan itu hanya membabitkan bulatan MITC menghala ke laluan masuk Hotel MITC bermula pukul 8.00 pagi esok hingga 6.00 petang 16 Oktober.“Orang ramai juga diminta memberi kerjasama dengan pihak berkuasa khususnya polis untuk mengikut arahan atau tunjuk arah yang diberikan serta peraturan sedia ada bagi memastikan kelancaran aliran trafik,” katanya ketika dihubungi Bernama di sini.Pelbagai aktiviti dan program interaktif akan dilaksanakan sempena Jelajah AKM yang berkonsepkan kenduri rakyat sepanjang tiga hari penganjuran program itu seperti sesi bual bicara dan perkhidmatan bantuan serta nasihat daripada pelbagai agensi berkaitan.

Antaranya kaunter perkhidmatan kementerian dan agensi, gerai usahawan, Karnival Kerjaya Jamin Kerja Keluarga Malaysia dan Jualan Murah Keluarga Malaysia. -BERNAMA


Mayat wanita reput di Ipoh berpunca akibat dicekik

IPOH, 12 Oktober- Hasil bedah siasat ke atas mayat seorang wanita yang ditemukan dalam keadaan reput berhampiran persimpangan lampu isyarat di Jalan Tambun di sini hari ini, berpunca akibat dicekik.Ketua Polis Perak Datuk Mohd Yusri Hassan Basri berkata kes tersebut diklasifikasikan semula sebagai kes bunuh, mengikut Seksyen 302 Kanun Keseksaan.

(Ketua Polis Perak Datuk Mohd Yusri Hassan Basri)

“Polis sedang menyiasat kes ini dari pelbagai sudut,  siasatan identiti mangsa dipercayai seorang wanita tempatan berumur 23 tahun, berdasarkan lambang tatu di lengan dan jari tangan.“Telefon bimbit yang dijumpai di tempat kejadian juga disahkan milik mangsa,” katanya dalam kenyataan malam ini.Sehubungan itu, Mohd Yusri  meminta orang ramai yang mempunyai sebarang maklumat mengenai kes tersebut, supaya berhubung dengan Pegawai Penyiasat Kanan, Bahagian Siasatan Jenayah Ibu Pejabat Polis Daerah Ipoh ASP Chua Sze Yuan di talian 012-6195312, bagi membantu siasatan.Hari ini media melaporkan mayat wanita ditemukan dalam kawasan semak, selepas pihaknya menerima maklumat pada 5.25 pagi tadi mengenai sebuah kereta yang terbabas di tepi longkang.Mohd Yusri berkata semasa anggota polis tiba untuk menjalankan siasatan mengenai kemalangan itu, mereka telah menjumpai satu mayat reput dalam kawasan semak dengan jarak lebih kurang dua meter dari lokasi kereta Proton Iswara Aeroback yang dipandu seorang lelaki itu terbabas.


DPPA pacu hala tuju APM untuk 10 tahun

(Menteri di Jabatan Perdana Menteri (Tugas-Tugas Khas) Datuk Dr Abd Latiff Ahmad (tengah) ketika Majlis Sambutan Dekad Platinum Angkatan Pertahanan Awam (APM) 2022-2023 di Pusat Konvesyen Bangi Avanue malam ini)

BANGI, 12 Oktober- Dokumen Dekad Platinum Pertahanan Awam (DPPA) 2022-2032 yang dilancarkan hari ini mampu memacu hala tuju Angkatan Pertahanan Awam (APM) dalam tempoh 10 tahun akan datang.Perdana Menteri Datuk Seri Ismail Sabri Yaakob berkata ini termasuk aspek pengurusan bencana dan kesiapsiagaan nasional yang menjadi agenda utama diberi perhatian oleh kerajaan demi kesejahteraan Keluarga Malaysia.

(Menteri di Jabatan Perdana Menteri (Tugas-Tugas Khas) Datuk Dr Abd Latiff Ahmad (kiri) ketika merasmikan buku Dekad Platinum Angkatan Pertahanan Awam 2022-2023 pada Majlis Sambutan di Pusat Konvesyen Bangi Avanue malam ini)

"DPPA yang diperkenalkan ini bertujuan memperkukuhkan lagi perkhidmatan APM serta dapat melahirkan Keluarga Malaysia yang teguh bersama, berdaya tahan serta mampu mengadaptasi konsep masyarakat yang mampu membantu diri sendiri dalam kehidupan seharian.“Ini terutama ketika berhadapan sebarang insiden kecemasan, krisis, bencana dan peperangan," katanya pada Majlis Sambutan Dekad Platinum APM di sini hari ini.Teks ucapan Perdana Menteri dibacakan oleh Menteri di Jabatan Perdana Menteri (Tugas-Tugas Khas) Datuk Dr Abd Latiff Ahmad.Ismail Sabri juga berkata komitmen pelbagai pihak dalam menjalin hubungan kerjasama strategik yang inklusif dalam pengurusan bencana dan kesiapsiagaan nasional adalah sangat penting."Hal ini selaras dengan keterangkuman kerangka dekad platinum yang telah digariskan dan dilihat mampu mengukuhkan lagi daya tahan komuniti Keluarga Malaysia," katanya.DPPA 2022-2032 dicetuskan bertepatan dengan kemampuan APM sebagai agensi pengurusan bencana dan kecemasan dalam memelihara keselamatan serta kesejahteraan komuniti selain memfokus kepada pemerkasaan pengurusan bencana yang efektif khusus dalam melindungi kebajikan mangsa bencana, nyawa dan harta benda. Sasaran DPPA memiliki pelan jelas dengan program yang berkesan dan boleh dicapai. - BERNAMA


Pelakon veteran, Hisham Ahmad Tajuddin meninggal dunia

SHAH ALAM, 12 Oktober - Pelakon veteran, Hisham Ahmad Tajuddin, 76 tahun meninggal dunia 4.30 petang tadi. Allahyarham yang dirawat di Wad Kebergantungan Tinggi (HDW), Hospital Shah Alam sejak 29 September lalu, menghembuskan nafas terakhir akibat jangkitan kuman pada paru-paru.Berita itu dikongsikan anaknya, Aqeela Mohd Hisham menerusi kiriman mesej ringkas di aplikasi WhatsApp kepada pihak media.Allahyarham sebelum ini kritikal akibat jangkitan kuman pada paru-paru, selepas mengalami batuk teruk selama seminggu dan menerima rawatan di HSA sebelum ini ditidurkan dan bernafas sepenuhnya dengan alat bantuan pernafasan.Terdahulu, Allahyarham adalah pelakon yang aktif dalam arena drama dan filem tanah air sekitar 1980-an. Namun, arwah yang juga pesara kerajaan banyak menghabiskan waktu berehat di rumah kerana faktor usia serta kesihatan.Selama aktif sebagai pelakon, Allahyarham telah membintangi banyak drama dan filem. Antara karya lakonannya ialah Tsu Feh Sofiah, Wira Angkasa, Hanny, Putera, Black Maria, Dalam Hati Ada Cinta, Tanah Kubur dan Tok Ayah.

(Pelakon veteran, Allahyarham Hisham Ahmad Tajuddin)


MDW 2022, rangsang perkongsian idea, kerjasama pemain industri

KUALA LUMPUR, 12 Oktober- Usaha mempercepat pertumbuhan ekonomi digital negara diperkasa melalui Minggu Digital Malaysia (MDW 2022).Selain mempamerkan kekuatan Malaysia dalam sektor berkenaan, ia berupaya merangsang perkongsian idea dan kerjasama dengan pemain industri. Malah aspirasi di bawah Malaysia Digital itu juga mampu menarik pelaburan asing dengan negara memainkan peranan utama dalam revolusi digital global.Menurut Ketua Setiausaha Kementerian Komunikasi dan Multimedia, Datuk Seri Mohamad Mentek, ini merupakan sebahagian hasrat merealisasikan Malaysia sebagai Hab Digital ASEAN 2025.

(Ketua Setiausaha Kementerian Komunikasi dan Multimedia, Datuk Seri Mohamad Mentek)

"MDEC bekerjasama dengan gergasi teknologi, Huawei akan melancarkan kertas kerja bertajuk “Malaysia: Ke Arah Menjadi Modal Digital ASEAN”. Kertas kerja ini telah mengenal pasti kekuatan dan peluang utama Malaysia di dalam dan di seluruh rantau ini. Ia juga menggariskan blok pembinaan untuk Malaysia mencapai visinya untuk menjadi kuasa serantau dalam ekonomi digital. "Saya boleh memberi jaminan kepada anda bahawa pandangan mereka akan membantu memperkukuh cadangan nilai unik Malaysia kepada semua pihak berkepentingan", katanya.Beliau berucap sebelum merasmikan MDW 2022 di ibu negara.Acara yang berlangsung bermula semalam hingga Jumaat ini menampilkan pelbagai pemain utama industri dan pakar teknologi digital terkemuka.


Lebih 20,000 pegawai, anggota polis sedia diatur gerak hadapi banjir

KUALA LUMPUR, 12 Oktober- Polis Diraja Malaysia (PDRM) bersedia mengatur gerak seramai 21,018 pegawai dan anggotanya bagi menghadapi bencana banjir di seluruh negara pada bila-bila masa.Menteri Dalam Negeri, Datuk Seri Hamzah Zainudin berkata, sebanyak 1,681 aset PDRM termasuk 367 bot, 845 kereta pacuan empat roda, 454 lori dan 11 aset udara juga sedia untuk dikerah mengikut keperluan serta perkembangan semasa."Saya juga meminta semua Ketua Polis Negeri dan Ketua Polis Daerah untuk melakukan persediaan awal bagi mengetuai pusat operasi pengurusan banjir di peringkat daerah masing-masing selaras dengan arahan Majlis Keselamatan Negara, Dasar Pengurusan Bencana Negara.Selain itu, seramai 4,367 pegawai dan anggota Jabatan Sukarelawan (RELA) bersama aset mereka iaitu 41 lori tiga tan dan 36 kenderaan pacuan empat roda juga dalam keadaan siap sedia untuk diatur gerak ke lokasi yang berpotensi dan dijangka berdepan banjir,” katanya dalam sidang media khas operasi banjir di Bukit Aman.

(Datuk Seri Hamzah Zainudin, Menteri Dalam Negeri)

Datuk Seri Hamzah berkata, Agensi Penguatkuasaan Maritim Malaysia pula ditugaskan memberi bantuan ke pulau-pulau khususnya penghantaran bekalan makanan dan keperluan asas selain pemindahan mangsa banjir menggunakan pesawat udara.“Laporan daripada PDRM mengenai beberapa kawasan seperti Tanjung Karang di Selangor, Baling di Kedah, Kuala Pilah di Negeri Sembilan serta beberapa kawasan di Sabah dan Sarawak juga telah dinaiki air.Oleh yang demikian, Pusat Pemindahan Sementara (PPS) telah diaktifkan di kawasan terbabit dan misi bantuan juga telah diaturgerakkan kepada mangsa-mangsa yang terlibat,” katanya.Beliau juga berkata, berdasarkan penjelasan Ketua Polis Negara Tan Sri Acryl Sani Abdullah Sani, PDRM akan berdepan kekangan dalam menggerakkan operasi pengurusan banjir jika bencana itu berlaku serentak dengan Pilihan Raya Umum Ke-15 (PRU15).Jelasnya, pada PRU15, PDRM akan menugaskan lebih 94,000 daripada 120,000 anggotanya berbanding hampir 75,000 pada PRU14 berikutan pertambahan jumlah pengundi susulan pendaftaran secara automatik rakyat Malaysia yang berumur 18 tahun ke atas sebagai pengundi.“Berdasarkan simulasi penugasan banjir, anggota RELA akan bertugas di luar kawasan mengundi manakala polis di dalam saluran mengundi.Orang ramai yang ingin mendapatkan maklumat berhubung situasi banjir boleh menghubungi Pusat Kawalan Malaysia PDRM di talian 03-2266 3333/ 03-2266 3444/ 03-2266 3451 atau talian MERS 999,” katanya lagi.


Pemindahan orang ramai dari kawasan berisiko banjir dilaksanakan lebih awal

KUALA LUMPUR, 12 Oktober- Tindakan pemindahan orang ramai dari kawasan berisiko banjir di sekitar Wilayah Persekutuan, akan dilaksanakan dua hari sebelum berlakunya banjir.Menteri Wilayah Persekutuan Datuk Seri Dr Shahidan Kassim, berkata pendekatan proaktif itu membantu mengelakkan sebarang kemungkinan seperti kemalangan atau kematian.

(Menteri Wilayah Persekutuan Datuk Seri Dr Shahidan Kassim)

Beliau berkata tindakan tersebut dilakukan agar dapat meminimumkan penggunaan aset terutamanya bot dan kenderaan berat semasa proses perpindahan dijalankan."Apabila banjir surut, kita akan benarkan mereka (mangsa banjir) berada di PPS selama dua hari lagi untuk memastikan supaya rumah yang mereka balik itu telah dicuci dan selamat diduduki", katanya dalam rakaman video mengenai kesiapsiagaan jawatankuasa itu dalam menghadapi banjir di Wilayah Persekutuan."Semua sekali pusat perpindahan di Wilayah Persekutuan ini dibuat bilik air baharu sebagai tambahan kepada bilik air yang sedia ada", katanya.Tambah beliau, kemudahan di pusat pemindahan sementara akan dipastikan bagi keselesaan penduduk terjejas banjir.


Kuota satu peratus OKU dalam MySTEP kekal, Bajet 2023 untuk rujukan

KUALA LUMPUR, 12 Oktober- Kuota satu peratus untuk komuniti Orang Kurang Upaya (OKU) yang diperuntukkan dalam inisiatif MySTEP adalah kekal walaupun perkara itu tidak disebut semasa pembentangan Bajet 2023 Jumaat lepas.Kementerian Kewangan (MOF) menerusi kenyataan memaklumkan, Bajet 2023 masih tertakluk kepada kelulusan Parlimen yang akan bersidang semula selepas Pilihan Raya Umum ke-15 (PRU15).Namun, pencerahan perlu diberi terhadap beberapa perkara yang kurang jelas atau telah disalah tafsir berhubung Bajet 2023."Kuota satu peratus untuk OKU sememangnya telah diperuntukkan dalam inisiatif MySTEP yang bakal menyediakan 50,000 peluang pekerjaan secara kontrak, namun perkara ini tidak disebut semasa pembentangan kerana kebanyakan langkah utama Bajet 2023 disampaikan secara am bagi mematuhi had masa yang ditetapkan," menurut MOF dalam satu kenyataan.

MOF memaklumkan gaji MySTEP juga dicadangkan untuk dinaikkan sebanyak RM100 iaitu antara RM1,500 hingga RM2,100. Selain itu, kerajaan juga akan terus memperkasa OKU menerusi pelbagai langkah termasuk bantuan tunai langsung, bantuan mobiliti, pembinaan taska khas OKU dan penambahbaikan fasiliti mengajar di sekolah OKU.Media sebelum ini melaporkan terdapat pihak yang meminta kerajaan melihat semula sistem kuota bagi program MySTEP memandangkan kuota khas bagi OKU tidak diumumkan seperti dalam Bajet 2022.

Sementara itu MOF menyatakan pembentangan Bajet 2023 penting sebagai rujukan dasar oleh sektor perniagaan dan pelaburan, serta perancangan oleh rakyat dan Perusahaan Kecil dan Sederhana (PKS).Bajet 2023 juga sebagai rujukan dasar kepada sektor perniagaan dan pelaburan untuk merancang langkah seterusnya berdasarkan kandungan Bajet 2023, terutamanya mengenai prospek ekonomi negara.


Projek rintis pelabelan kalori makanan di restoran, kafeteria bermula tahun depan

PUTRAJAYA, 12 Oktober- Bahagian Permakanan, Kementerian Kesihatan (KKM) akan memulakan projek rintis pelabelan maklumat kalori pada menu makanan di kafeteria atau restoran mulai tahun depan.Menteri Kesihatan, Khairy Jamaluddin berkata, projek yang dijangka akan mengambil masa antara enam bulan hingga setahun itu akan dimulakan di Putrajaya sebelum diperluas ke seluruh negara."Usaha tersebut masih dalam peringkat perancangan bagi mengenal pasti kafeteria atau restoran yang ingin menyertai projek itu.KKM akan menyediakan maklumat pemakanan bagi memudahkan pengusaha kafeteria dan restoran tanpa perlu mengeluarkan belanja bagi mendapatkan konsultan ke arah usaha berkenaan," katanya selepas merasmikan Seminar Anti Obes-City Putrajaya dan Pelancaran Modul Program Berat Badan Trim & Fit di sini.

Tambah Khairy, projek rintis itu dilaksana bagi membuat keputusan sama ada Dasar Pelabelan Menu Makanan akan diwajibkan kelak.Ia memandang hanya segelintir penguasaha kafeteria dan restoran yang melaksanakannya secara sukarela.


Perpaduan umat Islam perlu diperkukuh

KUALA LUMPUR, 12 Oktober- Perpaduan dalam kalangan umat Islam perlu diperkukuh demi membina ummah yang kuat dan teguh dalam menegakkan syiar islam di negara ini.Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata, sekiranya asas itu kukuh maka hubungan antara kaum dan agama turut sama dapat diperkukuh.Contoh tauladan baik yang ditunjukkan Nabi Muhammad SAW dan para sahabat sewajarnya diikuti dalam membina hubungan antara umat Islam dan bukan Islam selari dengan konsep Keluarga Malaysia."Rasulullah SAW sentiasa memperlihatkan akhlak yang baik dan kebijaksanaan dalam menangani orang yang jahil tentang agama Islam, latar belakang agama, bangsa dan kaum yang berbeza sudah tentu mempamerkan cara hidup yang berbeza. Akhlak Rasulullah SAW inilah yang sewajarnya dicontohi umat Islam pada hari untuk menjaga keharmonian hubungan antara kaum," katanya.

(Timbalan Menteri Di Jabatan Perdana Menteri (Hal Ehwal Agama), Datuk Ahmad Marzuk Shaary)

Ujarnya, umat Islam juga perlu dibangunkan dengan nilai-nilai akhlak Rasullullah S.A.W seperti kesabaran dan toleransi dalam menghadapi cabaran global. Ahmad Marzuk berucap merasmikan Sambutan Maulidur Rasul peringkat Wilayah Persekutuan di ibu negara.Pada majlis tersebut, Pengerusi Jawatankuasa Penyelarasan Pendidikan Islam Kebangsaan, Majlis Kebangsaan Bagi Hal Ehwal Agama Islam (MKI), Tan Sri Alimuddin Mohd Dom dianugerahkan sebagai Tokoh Utama Maulidur Rasul.Penganugerahan itu sebagai tanda penghargaan atas khidmat bakti dan sumbangan beliau dalam memartabatkan syiar Islam dan pendidikan Islam khususnya di Wilayah Persekutuan.Sementara itu, pekerja am pembersihan syarikat pengurusan alam sekitar, Alam Flora Sdn. Bhd, Arbaani Talib pula menerima Anugerah Khas individu.Program turut dimeriahkan dengan aktiviti selawat dan perarakan lebih 600 peserta daripada 22 kontinjen agensi kerajaan dan swasta.

(FOTO FB Jabatan Kehakiman Syariah Malaysia-JKSM)


PRU15: BN Melaka antara negeri terawal serah nama calon

(Suruhanjaya Pilihan Raya (SPR) menerima pemakluman rasmi berhubung pembubaran DUN Melaka penggal ke-14 pada 4 Oktober lalu/BERNAMA)

MELAKA, 12 Oktober- Barisan Nasional (BN) Melaka menjadi antara negeri terawal menyerahkan nama calon kepada pucuk pimpinan parti itu untuk bertanding bagi kerusi Parlimen pada Pilihan Raya Umum ke-15 (PRU15).Pengerusinya Datuk Seri Ab Rauf Yusoh berkata setiap bahagian mencadangkan lima nama untuk dinilai oleh pucuk pimpinan dan pihaknya kini hanya menunggu keputusan individu mana layak untuk bertanding kali ini."Semua senarai nama-nama calon yang diajukan telah diserahkan secara total kepada pimpinan pusat untuk dibuat saringan dan juga penilaian."Hasil daripada saringan dan penilaian ini akan dipilih satu yang terbaik (untuk bertanding di Parlimen) daripada lima nama yang telah dicadangkan oleh pihak bahagian," katanya kepada pemberita selepas mempengerusikan Mesyuarat Khas Barisan Nasional (BN) Melaka di sini malam tadi.Beliau yang juga Pengerusi Badan Perhubungan UMNO negeri berkata pihaknya menyasarkan untuk menang empat kerusi Parlimen di negeri itu, membabitkan Masjid Tanah, Jasin, Tangga Batu dan Alor Gajah, dan turut mengintai peluang di Parlimen Hang Tuah Jaya pada PRU15 kali ini.

(Pengerusi BN Melaka Ab Rauf Yusoh berkata, setiap bahagian mencadangkan lima nama untuk dinilai oleh pucuk pimpinan bagi menjadi calon pada PRU15/BERNAMA)

Ab Rauf berkata UMNO akan bertanding di empat kerusi Parlimen iaitu Masjid Tanah, Jasin, Tangga Batu dan Hang Tuah Jaya manakala MCA di Alor Gajah dan Kota Melaka.Beliau berkata BN Melaka mempertaruhkan calon muka baharu bagi pilihan raya kali ini dan penyandang kerusi Jasin, Datuk Seri Ahmad Hamzah tidak bertanding dan sedia memberi laluan kepada calon muda.Presiden UMNO Datuk Seri Ahmad Zahid Hamidi sebelum ini dilaporkan berkata Pengerusi UMNO setiap negeri akan mula mengemukakan nama calon untuk bertanding pada PRU15 di kerusi Dewan Undangan Negeri (DUN) dan Parlimen masing-masing bermula Isnin (10 Oktober) lepas.Melaka tidak membubarkan DUN pada PRU15 kerana baharu selesai melaksanakan Pilihan Raya Negeri (PRN) November tahun lepas. -BERNAMA


Terowong SMART dibuka semula selepas ditutup hampir dua jam

KUALA LUMPUR, 12 Oktober- Terowong Lebuhraya SMART kembali beroperasi selepas ditutup hampir dua jam susulan hujan lebat yang melanda Lembah Klang sejak awal pagi tadi.Pusat Kawalan SMART dalam hantarannya menerusi laman Facebook memaklumkan sistem telah kembali kepada mod 1 iaitu dibuka kepada trafik pada 9.30 pagi.“Jumlah kadar air Sungai Klang-Sungai Ampang telah dilencongkan sebanyak 1,743,923 meter padu,” menurut pusat kawalan itu.Terdahulu, terowong lebuhraya SMART beroperasi dalam mod 3 kira-kira pukul 8 pagi tadi iaitu terowong trafik ditutup dan dikosongkan daripada kenderaan manakala air banjir dialirkan di bahagian bawah terowong.Sementara itu, menurut Info Trafik Kuala Lumpur @klccc_dbkl dalam laman Twitternya memaklumkan keadaan trafik di beberapa laluan utama memasuki ibu kota juga sesak antaranya dari Bandar Tasik Selatan ke Desa Tun Razak, dari Ukay Perdana ke Ampang, dari Petronas/Shell Teknologi Park Malaysia ke Tol Sungai Besi.

(Terowong Lebuhraya SMART kembali beroperasi selepas ditutup hampir dua jam susulan hujan lebat yang melanda Lembah Klang sejak awal pagi tadi/BERNAMA)

Kesesakan juga berlaku di Jalan Tun Razak dari Institut Jantung Negara (IJN) ke Bulatan Pahang dan dari Bangunan RHB ke Kedutaan Amerika Syarikat. -BERNAMA


Treler terbalik, trafik sesak 4km selepas Terowong Menora

IPOH, 12 Oktober- Sebuah treler membawa muatan kayu terbalik di KM265 Lebuhraya Utara Selatan arah selatan dekat sini hari ini.Menurut laman Twitter Lembaga Lebuhraya Malaysia (LLM) , insiden itu menyebabkan kesesakan trafik sejauh 4.2 kilometer sehingga menyebabkan kesemua lorong terhalang."Semua lorong masih terhalang, trafik terhenti dan sesak sebelum masuk ke Terowong Menora ke Ipoh Utara."Pengguna dinasihatkan menggunakan laluan alternatif dengan melalui susur keluar ke Kuala Kangsar," menurut LLM.Kerja-kerja pembersihan sedang dijalankan di lokasi kejadian.Tular beberapa gambar dan video menunjukkan lori berkenaan terbalik dengan serpihan papan berselerak atas jalan raya sehingga menyebabkan laluan terhalang.Pengguna jalan raya yang berada di lokasi kejadian turut berkongsi video dan gambar mengenai kejadian tersebut menerusi media sosial.- BERNAMA

(Insiden treler terbalik menyebabkan semua lorong masih terhalang, trafik terhenti dan sesak sebelum masuk ke Terowong Menora ke Ipoh/ FB Suara Merdeka)


Fenomena air pasang di Kedah, pemantauan berterusan di kawasan berisiko

ALOR SETAR, 12 Oktober- Air pasang besar melanda Kuala Kedah buat hari kedua awal pagi tadi.Kejadian itu menyebabkan air laut naik sehingga mencecah setinggi 2.93 meter iaitu melebih paras semalam.Pegawai Pertahanan Awam Daerah Kota Setar, Kapten (PA) Norlizawati Ismail memberitahu, situasi menyebabkan beberapa rumah di sepanjang Jalan Tok Pasai dinaiki air. Turut berlalu kenaikan air, kawasan Pasar Kota Nelayan, Terminal Feri Penumpang Kuala Kedah, Pasar Kota Marina dan Taman Seri Putra, bermula pukul 1.40 pagi hingga 2.45 pagi tadi. Semalam bacaan paras air laut dicatatkan 2.92 meter dengan melepasi ramalan 2.90 meter.Justeru, APM telah menempatkan pegawai dan anggota di kawasan berisiko untuk melakukan pemantauan.

(Anggota APM melakukan pemantauan di kawasan berisiko)


Pengundi muda, baharu masih 'atas pagar', berpotensi jadi penentu

(Kumpulan yang mencatatkan kadar keluar mengundi yang rendah ialah kelompok usia 26 hingga 40 tahun. Sebelum ini, jumlah keluar mengundi kumpulan ini secara relatifnya adalah tinggi dan menyamai kelompok yang lebih berusia/BERNAMA)

KUALA LUMPUR, 12 Oktober- Nazhatul Syafiqa, 26, belum pernah mengundi walaupun layak berbuat demikian pada Pilihan Raya Umum (PRU) yang lalu.Malah, dia juga tidak berdaftar dengan Suruhanjaya Pilihan Raya sebaik usianya mencapai 21 tahun.Namun, pindaan terhadap Perlembagaan Persekutuan yang diluluskan pada tahun lepas, yang mana usia layak mengundi diturunkan daripada 21 kepada 18 tahun serta pendaftaran pemilih secara automatik, memberikan Nazhatul Syafiqa hak mengundi pada pilihan raya umum (PRU) akan datang.Kali ini dia bercadang menunaikan tanggungjawab itu dan akan pulang ke kampungnya di Bagan Datuk, Perak.Namun, kongsinya dia belum memutuskan parti mana yang akan dipangkah pada PRU-15 kelak kerana masih meneliti siapa yang boleh menyelesaikan isu-isu yang baginya amat penting, iaitu berkenaan penyelewengan dan juga ekonomi."Masih tengah fikir nak undi siapa. Tak pasti lagi… pening (untuk buat pilihan)," ujar wanita muda itu.Impak yang akan dibawa oleh wanita muda ini dan golongan seangkatannya - kira-kira 6.9 juta pengundi baharu - ke atas landskap politik negara masih belum dapat ditelah. Adakah mereka akan jadi penentu pada PRU15 nanti?KELUAR MENGUNDIIsu kelayakan mengundi bagi golongan berusia 18 tahun dan mereka yang layak namun tidak mendaftar sudah dimuktamadkan, sekalipun mengambil masa yang lama.Pada 2019, Malaysia meminda Perlembagaan Persekutuan untuk menurunkan usia layak mengundi dan menjadi calon pilihan raya kepada 18 tahun selain mendaftarkan golongan berusia 18 tahun ke atas sebagai pemilih secara automatik. Pindaan itu yang diluluskan oleh Parlimen diwartakan dan berkuat kuasa pada Disember 2021.Pengasas bersama pertubuhan hak belia Undi18, Tharma Pillai memberitahu Bernama bahawa amat penting suara belia berusia 18 tahun diambil kira dalam pentadbiran kerajaan."Hak datang dengan tanggungjawab, dan di Malaysia, terdapat banyak tanggungjawab seperti tanggungjawab membayar cukai. Jika anda lakukan jenayah, anda akan (dibicarakan) sebagai orang dewasa. Anda juga boleh tandatangan kontrak. Semua ini adalah tanggungjawab."Oleh itu, kenapa anda tidak ada hak untuk memilih kerajaan yang membuat keputusan tentang semua tanggungjawab ini?" soalnya.

Sekarang golongan 18 tahun ke atas ini sudah tersenarai dalam Daftar Pemilih. Isunya, adakah mereka akan keluar mengundi?

Pakar bercanggah pendapat tentang hal ini.

(Pada 2019, Malaysia meminda Perlembagaan Persekutuan untuk menurunkan usia layak mengundi dan menjadicalon pilihan raya kepada 18 tahun selain mendaftarkan golongan berusia 18 tahun ke atas sebagai pemilih secara automatik.Pindaan itu yang diluluskan oleh Parlimen diwartakan dan berkuat kuasa pada Disember 2021/BERNAMA)

"Buat masa ini belum dapat dipastikan jika pendaftaran secara automatik sebagai pengundi buat mereka yang berusia 18 tahun ke atas turut bermakna jumlah pemilih muda yang keluar mengundi akan meningkat," kata Lee Min Hui, penganalisis di Institut Kajian Strategik dan Antarabangsa Malaysia (ISIS).Menurut beliau, lazimnya, pembabitan dalam politik serta tahap sivik yang tinggi mencerminkan seseorang itu berkemungkinan besar akan keluar mengundi. Bagaimanapun, kajian dan tinjauan mendapati belia Malaysia agak terkebelakang dalam aspek ini berbanding negara serantau seperti Thailand, Indonesia dan Filipina, seperti yang ditunjukkan oleh Indeks Pembangunan Belia 2020.Berdasarkan situasi di negara lain, jumlah pemilih muda yang keluar mengundi adalah rendah. Analisis New York Times pada 2020 yang meliputi 24 negara yang baru mengadakan pilihan raya, merumuskan angka orang muda yang keluar mengundi di semua negara terbabit adalah rendah berbanding jumlah keseluruhan yang berbuat demikian.Bagaimanapun, aktivis berharap Malaysia akan mengubah trend itu. Antara sandaran mereka ialah jumlah pengundi muda semasa Pilihan Raya Negeri (PRN) Johor pada Mac 2022, empat bulan selepas pindaan Perlembagaan Persekutuan berkuat kuasa.Analisis oleh Bridget Welsh, pemerhati politik dan penyelidik di University of Nottingham-Malaysia, mendapati 54 peratus daripada kumpulan umur 18 hingga 21 tahun mengundi pada pilihan raya tersebut, iaitu hampir sama dengan kelompok usia usia 21-25 dan 41-45 tahun.Bagaimanapun, jumlah keseluruhan mereka yang keluar mengundi pada pilihan raya itu adalah rendah berbanding kebiasaan, iaitu hanya sekitar 50 peratus.Pengerusi Bersih Thomas Fann memberitahu Bernama jumlah mereka yang keluar mengundi pada PRN itu rendah disebabkan pelbagai faktor."Antaranya ialah ia merupakan perkara baharu. Semasa PRN Johor, ramai yang tidak tahu mereka layak mengundi pada usia 18 tahun. Selain itu, mereka juga tidak tahu bahawa mereka tidak perlu lagi mendaftar untuk menjadi pemilih," jelasnya.Kumpulan yang mencatatkan kadar keluar mengundi yang rendah ialah kelompok usia 26 hingga 40 tahun. Sebelum ini, jumlah keluar mengundi kumpulan ini secara relatifnya adalah tinggi dan menyamai kelompok yang lebih berusia.Jelas Fann, kebanyakan mereka yang berada dalam lingkungan usia tersebut menetap di kawasan lain, sama ada kerana menyambung pengajian atau bekerja. Justeru tambah beliau, mereka mungkin memutuskan untuk tidak pulang mengundi kerana ia cuma pilihan raya negeri.Selain itu, pada tempoh berkenaan juga kes harian COVID-19 di Malaysia adalah sekitar 30,000 dan mereka yang positif jangkitan tersebut tidak dibenarkan keluar mengundi, sekali gus menjejaskan angka pemilih yang berbuat demikian.Bagaimanapun kata Fann, beliau tidak akan terkejut jika kumpulan usia itu kekal merekodkan jumlah keluar mengundi yang rendah berbanding kumpulan usia lain pada PRU akan datang."Hakikatnya, kelompok usia ini tidak menunjukkan sebarang minat untuk mengundi, dan kebanyakannya adalah mereka dalam kumpulan usia 18 hingga 40 tahun," kata beliau.Bagaimanapun, buat masa ini, rumusan yang didasari PRN Johor itu hanyalah satu spekulasi.Pengasas bersama Architects of Diversity (AoD) Jason Wee berkata statistik di Johor mungkin bukan indikator yang sesuai dalam mengukur jumlah pengundi baharu yang keluar mengundi pada masa akan datang."Jangan terlalu cepat menganggap orang muda tidak berminat dengan politik, kerana sebahagiannya mungkin disebabkan oleh opsyen politik yang ada pada masa ini, iaitu yang pertama, tidak memuaskan hati, dan kedua, menjadi punca pengunduran daripada penglibatan," katanya.Tambah beliau, kajian yang dilakukan oleh pertubuhannya bersama-sama Undi18, mendapati 80 peratus belia merancang untuk mengundi pada PRU15. Kajian itu merangkumi sampel seramai 3,089 orang.ISU

Antara fakta menarik pada PRU akan datang ialah kewujudan "wild card".Tidak ada siapapun boleh meneka apakah faktor yang akan mempengaruhi undi orang muda, sama ada mereka akan memilih berdasarkan isu atau dasar.Dianggarkan lebih 21 juta pemilih berdaftar pada PRU15 ini dengan 58 peratus adalah mereka dalam kelompok usia 18 hingga 40 tahun. Belia berusia 18 hingga 20 tahun merangkumi 16 peratus daripada 6.9 juta pengundi baharu. Angka bagi kelompok usia lain masih belum tersedia setakat ini.Sementara itu, dalam kajian yang diterbitkan pada Mei 2021, Merdeka Center mendapati isu yang paling merisaukan golongan muda Malaysia ialah kewangan dan pekerjaan.Penuntut Universiti Teknologi Malaysia kampus Kuala Lumpur Ammar Hakeem, 23, memberitahu Bernama bahawa isu utama baginya ialah gaji yang tidak bergerak."Hidup di Kuala Lumpur ini mahal. Gaji minimum RM1,500 tidak cukup," katanya, menambah dia bercadang untuk mengundi pada PRU akan datang.Sekalipun bilangan pengundi muda tidaklah begitu besar sehingga boleh mempengaruhi secara langsung kedudukan sesebuah kerusi, jumlah itu mungkin memadai untuk memberi kemenangan atau kekalahan bagi sesetengah calon yang bertanding.Tharma berkata golongan muda sudah menunjukkan betapa pentingnya mereka semasa PRU14 apabila sebilangan besar daripada mereka keluar memangkah Pakatan Harapan."Pengundi muda, walaupun mereka mempunyai kecenderungan hampir sama dengan generasi lebih berusia, isu ekonomi masih menjadi keutamaan mereka. Ini bermakna mereka bersedia untuk mengundi merentasi kaum, bersedia mencuba parti berlainan. Tahap kesetiaan politik mereka tidak begitu tinggi. Mereka mahu isu ekonomi diutamakan," katanya.Kajian lain yang melibatkan orang muda juga mendapati mereka lebih bersifat egalitarian dan berasaskan merit, mengutamakan keluarga, perlindungan dan kesihatan serta alam sekitar. Rata-rata mereka berada atas pagar, demikian menurut Tinjauan Aspirasi Manifesto Belia 2022 yang dijalankan oleh AoD dan Undi18.Pada masa sama, walaupun mereka peduli tentang isu, mereka tidak begitu berminat untuk terlibat dalam politik bagi memperjuangkan isu tersebut.Pakar berpendapat usaha menarik belia menyertai politik adalah penting, iaitu bukan sekadar menjadi sebahagian daripada demokrasi dengan mengundi, tetapi melahirkan aktivis yang akan menjadi pemimpin pada masa depan."Kita perlukan pemimpin muda kerana cabaran yang kita hadapi sekarang adalah perkara baharu dan memerlukan penyelesaian baharu. Krisis iklim dan pencarian sumber tenaga alternatif memerlukan pendekatan baharu, yang mana pemimpin lama mungkin tidak memiliki apa yang diperlukan bagi menanganinya," kata Fann.Kajian Merdeka Center pada Mei 2021 mendapati hanya sekitar satu pertiga daripada golongan muda Malaysia berminat dengan politik. Kebanyakan mereka adalah lelaki, Melayu dan daripada kumpulan berpendapatan tinggi.Tinjauan itu juga mendapati 78 peratus orang muda berasakan politik dan kerajaan sebagai sesuatu yang sukar, dan mereka menyatakan "tidak begitu faham dengan apa yang sedang berlaku." Dua pertiga daripada pemilih muda berpendapat pegawai kerajaan serta ahli politik "tidak peduli tentang pendapat saya."Kajian terbaharu yang dilakukan ke atas mereka yang beragama Islam, berusia 15 hingga 25 tahun, diterbitkan pada Jun 2022, juga memberikan jawapan hampir sama, iaitu hanya satu pertiga berminat dengan politik."Demokrasi budaya masih tandus di Malaysia. Bukan setakat mengundi, mengundi hanya satu daripada komponen demokrasi… begitu juga penyertaan budaya dalam membuat keputusan, masih ketandusan," kata Wee.Menurutnya, keluarga dan sekolah boleh membantu menerap tabiat demokrasi dan penglibatan sivik. Keluarga misalnya, boleh melibatkan anak dalam proses politik semasa mereka masih kecil, sementara sekolah pula boleh menyediakan wakil kepentingan mereka dalam pentadbiran sekolah. – BERNAMA


Mangsa terjejas banjir di Sabah kekal 122 orang

KOTA KINABALU, 12 Oktober- Mangsa banjir di Sabah kekal seramai 122 orang daripada 32 keluarga yang masih berlindung di pusat pemindahan sementara (PPS) di tiga daerah pagi ini.Sekretariat Jawatankuasa Pengurusan Banjir Sabah dalam kenyataan memaklumkan seramai 61 mangsa daripada 11 keluarga ditempatkan di Dewan Projek Perumahan Rakyat Sri Keramat di Putatan.Dewan DSP Mohd Dun Banir di Beaufort menempatkan seramai 51 mangsa daripada 19 keluarga , manakala di PPS Kompleks Latihan dan Pemulihan OKU, Papar masih menempatkan 10 mangsa daripada dua keluarga.Satu PPS iaitu di Dewan Kebudayaan di Penampang ditutup semalam dan kesemua 20 mangsa daripada empat keluarga di situ dibenarkan pulang ke kediaman masing-masing.Kesemua PPS dibuka pada Ahad dan Isnin susulan hujan lebat berterusan sejak Sabtu lepas.Sementara itu, Jabatan Keretapi Negeri Sabah menerusi kenyataan memberitahu dua laluan sementara beroperasi bermula hari ini berikutan kejadian tanah runtuh di Terowong Dampai, Papar pada Isnin lepas.Laluan itu melibatkan Kawang ke Sembulan yang berlepas pada 6.25 pagi setiap hari, dan laluan Sembulan ke Kawang berlepas pukul 5.30 petang pada Isnin hingga Sabtu manakala Ahad berlepas pada 5 petang.“Pengoperasian laluan ini adalah sehingga kerja-kerja pembersihan dan penyelenggaraan landasan tersebut siap dan selamat sepenuhnya. Kami memohon maaf atas segala kesulitan yang dihadapi,” menurut kenyataan itu.


JB dilanda banjir kilat, satu PPS dibuka

JOHOR BAHRU, 12 Oktober- Hujan lebat lebih dua jam pada 7 malam tadi menyebabkan satu pusat pemindahan sementara (PPS) dibuka di Johor melibatkan daerah Johor Bahru.Jawatankuasa Pengurusan Bencana Daerah (JPBD) dalam kenyataan memaklumkan setakat 8 pagi ini, seramai 17 mangsa daripada tiga keluarga dipindahkah ke PPS selepas rumah mereka dinaiki air."Kesemua mangsa dari Kampung Paya Kenangan di sini ditempatkan di PPS Sekolah Kebangsaan Bukit Mutiara yang dibuka pada 10.30 malam tadi," menurut kenyataan itu.Menurut JPBD, paras air Sungai Skudai, Kampung Pasir di sini menunjukkan bacaan 0.3 m iaitu paras waspada selain cuaca di Mersing dan Kota Tinggi dilaporkan hujan, manakala lapan daerah lain mendung hari ini. - BERNAMA


Terkejut, reda anak dan cucu maut kemalangan ketika pulang bercuti dari Cameron Highlands

IPOH, 12 Oktober- Keluarga mangsa kemalangan membabitkan seorang wanita bersama bayinya terkejut namun reda dengan kematian dua beranak itu dalam kemalangan di Jalan Simpang Pulai-Cameron Highlands dekat sini, tengah hari semalam.Ibu mangsa, Nor Asikin Ahmad, 50, berkata kali terakhir dia berjumpa anaknya Nor Syahira Mohd Fadhail, 23, adalah pada pagi Ahad selepas membelikan juadah makanan tengah hari.“Pagi itu dia membeli makanan untuk makan tengah hari sehinggakan saya bertanya kenapa begitu awal dia siapkan lauk dan beliau memberitahu dia lapar. “Petang itu dia bergerak ke Ipoh untuk bercuti dan rancang pulang semula ke Gurun petang semalam kerana suaminya perlu bekerja,” katanya ketika ditemui pemberita di Jabatan Forensik Hospital Raja Permaisuri Bainun (HRPB) di sini malam tadi.Nor Asikin menyifatkan anaknya merupakan seorang yang kurang berkongsi cerita namun amat rapat dengan tiga adik-beradiknya.“Kali terakhir saya menghubungi Allahyarham adalah pada sekitar pukul 11.00 pagi menerusi aplikasi WhatsApp kerana mahu memesan supaya belikan strawberi dan jagung.“Saya dapat tahu berita ini daripada Kumpulan WhatsApp taman perumahan kira-kira pukul 1.00 tengah hari daripada seorang kelindan lori yang melalui jalan tersebut dan segera bergegas ke sini,” katanya dalam nada sebak.Beliau berkata anak dan menantunya sering ke Cameron Highlands dengan menunggang motosikal berkuasa tinggi namun kali ini menaiki kereta kerana membawa bersama bayi mereka.“Jenazah anak perempuan dan cucu saya akan disolatkan di Masjid di Gurun, Kedah dan dikebumikan di Tanah perkuburan di sekitar Taman Jerai Indah Mas,” katanya.

Jenazah dua beranak Nor Syahira Mohd Fadhail, 23, dan bayi lelakinya yang terlibat dalam kemalangan maut di Kilometer (KM) 34 Jalan Keramat Pulai disolatkan di pekarangan Jabatan Forensik Hospital Raja Perempuan Bainon (HRPB) hari ini sebelum dikebumikan di Tanah Perkuburan Islam Sungai Badak Gurun / FOTO BERNAMA

Jabatan Bomba dan Penyelamat Perak menerima panggilan berhubung kemalangan itu pada 12.46 tengah hari semalam melibatkan kematian Nor Syahira dan bayinya yang berusia tiga bulan di tempat kejadian manakala suaminya Amyroul Shah Huszaiery, 23, cedera parah.Kemalangan dipercayai berlaku apabila kereta Perodua Myvi dinaiki keluarga itu dari arah Cameron Highlands sedang menuruni bukit di sebuah selekoh sebelum bertembung dengan kereta Mercedes Benz yang dipandu seorang lelaki yang hanya cedera ringan. -BERNAMA


Usahawan Bandar Baharu jual produk guna teknologi digital

(ADUN Bandar Baharu, Datuk Norsabrina Mohd Noor ketika ditemu bual Berita RTM di Bandar Baharu, hari ini)

BANDAR BAHARU, 11 Oktober - Lebih 60 peratus daripada kira-kira 400 usahawan kecil dan sederhana di kawasan Dewan Undangan Negeri (DUN) Bandar Baharu aktif menggunakan aplikasi digital bagi memasarkan produk dan perkhidmatan masing-masing.Ia merupakan satu perkembangan yang positif kerana pelaburan digital amat penting dalam proses pemulihan ekonomi.ADUN Bandar Baharu, Datuk Norsabrina Mohd Noor berkata sejak COVID-19 melanda negara pada awal tahun 2020, kebanyakan aktiviti perniagaan para usahawan di kawasan itu bukan sahaja terjejas teruk, malah ada yang terpaksa gulung tikar.Namun kesan daripada pandemik COVID-19 menyebabkan sebahagian besar usahawan kini beralih arah dengan menggunakan platform digital untuk menjual produk masing-masing.Usaha tersebut nyata memberi impak yang positif dan kebanyakan peniaga kembali bangkit.

Katanya, perkembangan teknologi digital terkini membawa perubahan model perniagaan sedia ada dan penciptaan baharu, pengenalan produk dan perkhidmatan baharu serta peningkatan kecekapan proses perniagaan yang akhirnya menjadikan perniagaan lebih berdaya saing."Saya berharap daripada Jelajah Digital kita akan dapat tengok macam mana nak tingkatkan lagi penggunaan digital ni untuk bantu perniagaan mereka sebab rata-ratanya peniaga di Bandar Baharu dia tak ada kedai, buat di rumah, pasar pun di rumah, hantar, buat 'delivery' (penghantaran) dan sebagainyalah."Jadi lepas ni kita mungkin ada satu pelan transformasi digital untuk daerah Bandar Baharu yang kita dapat 'major', peningkatan terhadap sumbangan ekonomi kepada masyarakat setempat," katanya kepada Berita RTM, di sini hari ini.Terdahulu, beliau merasmikan Jelajah #Saya Digital Keluarga Malaysia @ Bandar Baharu di Dewan Orkid, Serdang Lake View Resort.


Bajet 2023 beri banyak manfaat kepada golongan belia

(Golongan belia antara yang bakal mendapat manfaat besar dalam Bajet 2023)

PADANG TERAP, 11 Oktober - Golongan belia antara yang bakal mendapat manfaat besar dalam Bajet 2023 yang dibentangkan oleh Menteri Kewangan, Tengku Datuk Seri Zafrul Tengku Abdul Aziz di parlimen pada Jumaat lalu.Ia termasuk peluang untuk memiliki kediaman sendiri dan menjalankan aktiviti keusahawanan.Melalui Bajet 2023, kerajaan memperuntukkan sebanyak RM367 juta bagi Program Perumahan Rakyat (PPR) untuk manfaat 12,400 bakal penghuni baharu. Selain itu, 4,250 unit rumah di bawah program rumah mesra rakyat turut akan dibina melibatkan peruntukan sebanyak RM358 juta.Bagi Pengerusi Majlis Belia Daerah Padang Terap, Muhammad Jasnizam Husni, peruntukan yang besar tersebut menunjukkan keprihatinan dan keseriusan kerajaan di bawah kepimpinan Perdana Menteri, Datuk Seri Ismail Sabri Yaakob untuk memastikan rakyat segenap lapisan dapat memiliki dan mendiami rumah sendiri.Beliau berkata inilah yang ditunggu-tunggu anak muda yang mana ramai belia pada hari ini tidak mempunyai rumah sendiri.“Jadi bila diumumkan skim yang macam ni melalui rumah mesra rakyat jadi boleh menolong atau membantu terutamanya belia yang baru berkahwin nak cari rumah apa semua ada kat sini (Bajet 2023).“Saya melihat Perdana Menteri, Datuk Seri Ismail Sabri Yaakob amat menitikberatkan belia-belia yang mempunyai masalah terutamanya masalah penginapan atau masalah rumah ini lah," katanya ketika ditemui Berita RTM di Kampung Lebai Saman, Naka di sini hari ini.

Jelas Muhammad Jasnizam, antara faedah lain yang bakal dinikmati golongan belia termasuk inisiatif e-Pemula yang diteruskan pada tahun hadapan dan ditambah baik dengan jumlah kredit e-dompet dinaikkan daripada RM150 kepada RM200. Program tersebut akan memberi manfaat kepada 2 juta belia berumur 18 hingga 20 tahun dan pelajar sepenuh masa berusia 21 tahun ke atas dengan peruntukan sebanyak RM400 juta.Selain itu, bagi menggalakkan lebih ramai anak muda berniaga, sejumlah RM305 juta disediakan sebagai kemudahan pinjaman melalui SME Bank, TEKUN, MARA, BSN dan Agrobank. Skim Penjaja Muda Keluarga Malaysia di bawah BSN dengan dana RM50 juta menawarkan pinjaman sehingga RM50,000 untuk 10 ribu anak muda menjana pendapatan sendiri seperti mengusahakan ‘food truck’.Bagi membantu belia kumpulan B40 yang menjana pendapatan melalui perkhidmatan membawa penumpang seperti teksi, bas dan ‘e-hailing’, kerajaan bersetuju untuk menanggung bayaran bagi mendapatkan lesen di bawah program MyPSV. Kerajaan turut bersetuju menanggung bayaran ujian memandu untuk lesen motosikal kelas B2.Skim TEKUN Belia Mobilepreneur diteruskan dengan peruntukan RM10 juta bagi membiayai modal anak muda terlibat dalam perkhidmatan penghantaran menggunakan motosikal.


(Seorang lelaki dan wanita berswafoto di tepi pintu masuk kuil Kiyomizu-dera di Kyoto, Jepun pada 11 Oktober 2022/AFP)

TOKYO, 11 Oktober- Jepun membuka semula pintunya kepada pelancong selepas dua setengah tahun sekatan COVID-19 yang sukar, dengan pegawai berharap kemasukan pelancong yang mengambil kesempatan daripada kelemahan nilai Yen akan meningkatkan ekonomi.Jepun menutup sempadannya sejak awal pandemik, pada satu ketika bahkan menghalang penduduk asing pulang, dan baru-baru ini mula dibuka semula dengan berhati-hati.Pada bulan Jun, ia mula membenarkan pelancong melawat secara berkumpulan diiringi pemandu, satu keperluan yang dilonggarkan lagi untuk memasukkan lawatan pakej pandu sendiri.Mulai hari ini, kemasukan tanpa visa disambung semula untuk pelancong dari 68 negara dan wilayah.Jepun juga menarik balik had jumlah ketibaan dan menamatkan keperluan pakej pelancongan.

(Jepun buka semula sempada kepada pelancong/AFP)

Pelancong masih perlu menunjukkan sama ada bukti vaksinasi atau keputusan ujian negatif yang diambil tiga hari sebelum berlepas.Pada 2019, rekod 31.9 juta pelawat datang ke Jepun, meletakkan negara itu di landasan mencapai sasaran 40 juta menjelang 2020, apabila Tokyo sepatutnya menjadi tuan rumah Sukan Olimpik Musim Panas.Tetapi pada 2021, angka itu menjunam kepada hanya 250,000. -AFP


Tarikh cadangan bubar DUN Perlis dipersembahkan dalam masa terdekat

(Datuk Seri Azlan ditemui media di Kangar)

KANGAR, 11 Oktober- Tarikh cadangan pembubaran Dewan Undangan Negeri (DUN) akan dipersembahkan kepada Raja Perlis, Tuanku Syed Sirajuddin Putra Jamalullail dalam masa terdekat.Menteri Besar, Datuk Seri Azlan Man berkata pihaknya akan mengesyorkan agar pilihan raya negeri dapat dijalankan bersekali dengan Pilihan Raya Umum ke-15.Beliau bagaimanapun tidak memaklumkan tarikh yang akan dicadangkan untuk pembubaran DUN."Saya akan mempersembahkan kepada DYMM Tuanku Raja, tarikh yang bersesuaian untuk dibuat pembubaran Dewan Undangan Negeri supaya kita dapat mengadakan pilihan raya negeri bersekali dengan pilihan raya umum di peringkat persekutuan dalam masa yang terdekat, insya-Allah," katanyaBeliau juga mengesahkan sidang DUN Perlis yang dijadual Khamis ini akan diteruskan.Menurutnya ia penting bagi membahaskan pindaan Undang-undang Tubuh Negeri Perlis iaitu Enakmen Antilompat Parti agar bersesuaian dengan pindaan Perlembagaan Persekutuan.

(Datuk Seri Azlan pihaknya akan mengesyorkan agar pilihan raya negeri dapat dijalankan bersekali dengan Pilihan Raya Umum ke-15)


Permohonan jadi pemerhati PRU15 dibuka

PUTRAJAYA, 11 Oktober- Permohonan sebagai pemerhati bagi Pilihan Raya Umum (PRU) ke-15 dibuka bermula hari ini dan akan ditutup pada 21 Oktober.

Setiausaha Suruhanjaya Pilihan Raya (SPR), Datuk Ikmalrudin Ishak menerusi kenyataan memaklumkan, permohonan sebagai pemerhati yang mewakili organisasi adalah tertakluk pada syarat-syarat yang ditetapkan.“Pemerhati dibenarkan untuk membuat pemerhatian bagi proses-proses pilihan raya seperti proses penamaan calon, berkempen, mengundi awal, proses mengundi dan pengiraan undi serta penjumlahan undi sehinggalah pengisytiharan keputusan pilihan raya.“SPR mengingatkan mereka yang berminat untuk menyertai program ini supaya mengemukakan permohonan sebelum tarikh tutup permohonan," katanya.Mereka yang ingin memohon boleh melayari portal SPR di alamat https://www.spr.gov.my/ untuk mendapatkan maklumat lanjut dan memuat turun borang permohonan.

(Permohonan jadi pemerhati PRU15 dibuka bermula hari ini)


Bubar DUN: MB tunggu tarikh menghadap Pemangku Raja Pahang

(Menteri Besar, Datuk Seri Wan Rosdy Wan Ismail ditemui selepas menyerahkan traktor kepada Jabatan Pertanian Pahang di Wisma Sri Pahang)

KUANTAN, 11 Oktober- Menteri Besar, Datuk Seri Wan Rosdy Wan Ismail belum mendapat tarikh menghadap Pemangku Raja Pahang, Tengku Hassanal Ibrahim Alam Shah Al-Sultan Abdullah Ri'ayatuddin Al-Mustafa Billah Shah berhubung status Dewan Undangan Negeri (DUN) Pahang.“Saya masih belum dapat tarikhnya,” katanya ketika ditanya sama ada Dewan Undangan Negeri akan dibubarkan untuk pilihan raya negeri diadakan serentak dengan Pilihan Raya Umum Ke-15 berikutan pembubaran Parlimen semalam.Wan Rosdy ditemui selepas menyerahkan traktor kepada Jabatan Pertanian Pahang di Wisma Sri Pahang di sini sebelum persidangan DUN hari ini.Katanya sebaik tarikh diterima, beliau akan memohon perkenan Tengku Hassanal Ibrahim Alam untuk membubarkan DUN. "Saya tak dapat tarikh lagi, belum lagi. (Penamaan calon) dalam proses, nanti dulu belum muktamad lagi. Mana boleh saya mendahului Tuanku," tambah Wan Rosdy.Semalam, Pengerusi Barisan Nasional (BN), Datuk Seri Dr Ahmad Zahid Hamidi berkata negeri pimpinan BN akan membubarkan dewan undangan mereka serentak dengan pembubaran Parlimen.Pahang berada bawah pentadbiran BN selepas gabungan itu memenangi 25 daripada 42 kerusi DUN dalam Pilihan Raya Umum ke-14, manakala Pakatan Harapan memenangi sembilan kerusi dan PAS, lapan kerusi.Ketika menjawab soalan mengenai manifesto BN bagi pilihan raya negeri, Wan Rosdy berkata Bajet Pahang 2023 yang dibentangkan Jumaat lepas boleh menjadi manifesto kerana ia merangkumi semua parti.

(Datuk Seri Wan Rosdy Wan Rosdy ditemui selepas menyerahkan traktor kepada Jabatan Pertanian Pahang di Wisma Sri Pahang)


New Zealand gariskan rancangan kenakan cukai sendawa, kentut ternakan

(Pemandangan udara lembu di paddock di ladang tenusu berhampiran Cambridge di wilayah Waikato New Zealand/AFP)

WELLINGTON, 11 Oktober- New Zealand mengumumkan rancangan mengenakan cukai pelepasan gas rumah hijau daripada haiwan ternakan, dalam cadangan kontroversi yang direka untuk menangani perubahan iklim.Perdana Menteri, Jacinda Ardern berkata levi itu akan menjadi yang pertama seumpamanya di dunia.Gas yang dikeluarkan secara semula jadioleh 6.2 juta ekor lembu New Zealand dikenal pasti antara masalah alam sekitar terbesar di negara itu.Menerusi skim ini petani perlu membayar pelepasan gas daripada haiwan mereka, seperti gas metana dalam kentut dan sendawa daripada lembu, dan nitrous oksida dalam air kencing ternakan.Ardern berkata petani sepatutnya dapat menampung kos tersebut dengan mengenakan bayaran lebih untuk produk mesra iklim kepada pelanggan.Menurut beliau "cadangan pragmatik" itu akan mengurangkan pelepasan pertanian sambil menjadikan hasil lebih mampan dengan meningkatkan "jenama eksport" New Zealand.Kerajaan berharap menandatangani cadangan itu menjelang tahun depan dan cukai itu boleh diperkenalkan dalam masa tiga tahun sahaja. -AFP

(Levi itu akan menjadi yang pertama seumpamanya di dunia)


Hospital Cyberjaya dioperasikan sepenuhnya sebagai hospital awam

(Menteri Kesihatan, Khairy Jamaluddin ketika mengadakan lawatan ke Hospital Cyberjayapada Julai lalu)

PUTRAJAYA, 11 Oktober - Hospital Cyberjaya akan dioperasikan sepenuhnya sebagai hospital awam di bawah Kementerian Kesihatan (KKM), dengan sebuah klinik kesihatan baharu turut dibuka di hospital itu bagi menampung keperluan perkhidmatan kesihatan.Menteri Kesihatan Khairy Jamaluddin dalam satu kenyataan hari ini berkata pengoperasian Hospital Cyberjaya sebagai Hospital Pakar Major dipersetujui Mesyuarat Jemaah Menteri pada Jumaat lepas, dan akan dilaksanakan secara berfasa bermula 11 November depan, dengan menawarkan 14 bidang kepakaran serta perkhidmatan kesihatan.Antara bidang kepakaran dan perkhidmatan yang ditawarkan adalah perkhidmatan kecemasan;  perubatan am, pembedahan am, Obstetrik & Ginekologi (O&G), pediatrik, ortopedik, psikiatri dan kesihatan mental dan pergigian.Di peringkat awal fasa pengoperasian, Khairy berkata hospital itu akan melaksanakan enam perkhidmatan kepakaran iaitu Jabatan Kecemasan, Jabatan Perubatan, Jabatan Pembedahan dan Jabatan Anesthesiologi, Jabatan Pediatrik dan Jabatan Obstetrik & Ginekologi.Terdahulu, Jemaah Menteri pada 5 Mei 2021 bersetuju secara prinsip dengan hala tuju pengoperasian Hospital Cyberjaya dilaksanakan melalui model kerjasama awam-swasta berkonsepkan pajakan dengan terma dan syarat serta perbincangan terperinci diterajui oleh Unit Kerjasama Awam Swasta (UKAS), Jabatan Perdana Menteri.

Dalam pada itu, Khairy berkata beliau menyedari keperluan mendesak untuk sebuah klinik kesihatan baharu di daerah Sepang bagi mengurangkan kesesakan yang dihadapi di Klinik Kesihatan Dengkil.Sehubungan itu, beliau memaklumkan sebahagian daripada bangunan di dalam kawasan Hospital Cyberjaya akan dibuka dan beroperasi sebagai Klinik Kesihatan Cyberjaya bagi rawatan pesakit luar bermula 1 November ini.“Pengoperasian Hospital Cyberjaya sebagai sebuah hospital awam dan pembukaan Klinik Kesihatan Cyberjaya akan memberikan akses perkhidmatan kesihatan kerajaan yang berkualiti dan menyeluruh kepada penduduk sekitar.“Langkah ini sekali gus akan mengurangkan masa menunggu dan kesesakan di fasiliti kesihatan berhampiran iaitu Hospital Serdang, Hospital Kajang dan Hospital Putrajaya,” katanya.Hospital Cyberjaya yang mula dibina pada 15 Ogos 2017 di atas tapak berkeluasan 5.2 hektar dengan ketinggian sembilan tingkat telah diserahkan kepada KKM pada 15 Jun 2021.Hospital itu antara lain akan dilengkapi dengan 288 katil, blok kecemasan dan juga kemudahan 1,006 parkir termasuk 790 di parkir bertingkat. -BERNAMA


MB menghadap Sultan Perak esok mohon perkenan bubar DUN

(Datuk Seri Saarani ditemui selepas Hari Bertemu Pelanggan Kerajaan Negeri Perak di perkarangan Sekolah Kebangsaan Datuk Alaudin)

SELINSING, 11 Oktober- Menteri Besar, Datuk Seri Saarani Mohamad akan menghadap Sultan Perak Sultan Nazrin Shah di Istana Kinta pukul 2.00 petang esok bagi mendapatkan perkenan membubarkan Dewan Undangan Negeri (DUN) Perak."Saya baru mendapat perkenan daripada Duli Yang Maha Mulia Paduka Sultan Perak untuk membolehkan saya menghadap baginda petang esok. "Pagi esok kita ada mesyuarat exco seperti biasa dan petang insya-Allah dalam pukul 2.00 petang, saya diperkenankan untuk menghadap Tuanku," kata Saarani selepas menghadiri Hari Bertemu Pelanggan Kerajaan Negeri Perak di perkarangan Sekolah Kebangsaan Datuk Alaudin di sini.DUN Perak mempunyai 59 kerusi.Pada Pilihan Raya Umum ke-14, Barisan Nasional menguasai 25 kerusi DUN, Perikatan Nasional 7 manakala Parti Bangsa Malaysia 3 kerusi.Pembangkang pula terdiri daripada 24 ADUN iaitu DAP 16, Amanah 5 dan PKR 3 kerusi.

(Datuk Seri Saarani semasa menghadiri Hari Bertemu Pelanggan Kerajaan Negeri Perak di perkarangan Sekolah Kebangsaan Datuk Alaudin)